Ўзбекистон Республикасининг янги Ички ишлар вазири этиб тайинланган Адҳамжон Аҳмадбоев шу кунга қадар Ички ишлар вазирининг биринчи ўринбосари лавозимида фаолият юритиб келган.\nРасман тасдиқланмаган маълумотга кўра, унинг ўрнини Тошкет шаҳар Ички ишлар бош бошқармаси бошлиғи Мирсамат Одилов эгаллаган.\nБаҳодир Матлюбовнинг лавозимидан бўшатилиши сабаблари ҳозирча маълум эмас.\nМустақил кузатувчилар Матлюбовнинг лавозимидан бўшатилиши сабаблари тўғрисида ҳар хил фикр билдирмоқда.\nЎзбекистон мустақил ҳуқуқ ҳимоячилари ташаббус гуруҳи раҳбари Суръат Икромовга кўра, Баҳодир Матлюбовнинг ишдан олинишига сиёсий ва Ички ишлар вазирлигида хатоликларга йўл қўйилгани сабаб бўлган.\n- Биринчидан, бу президентнинг сайловолди нарсалари билан боғлиқ деб ўйлайман. Иккинчидан, Матлюбов саккиз йил давомида Ички ишлар вазирлигида ислоҳатлар ўтказмади. Қайтанги Ички ишлар вазирлигида кўп хатоликларга йўл қўйилди, - деди Суръат Икромов.\nБаҳодир Матлюбов 2005 йилда Андижонда рўй берган қонли воқеалардан бир йил ўтиб, яъни 2006 йилда истеъфога чиққан Зокир Алматовнинг ўрнига Ички ишлар вазири этиб тайинланган эди.\nUzmetronom.com нашрига кўра, 61 ёшга кирган Баҳодир Матлюбов саломатлиги сабабли бир неча марта истеъфога чиқишни сўраб мамлакат раҳбарига ариза ёзган. Бироқ президент унинг аризаларини қабул қилмаган.\nСиёсатшунос Камолиддин Раббимов Озодлик билан суҳбатда Ўзбекистоннинг ҳамма ерида ўз ходимларига эга бўлган, сон ва куч ишлатиш салоҳиятига бўйича мамлакатда энг қудратли ташкилот бўлган Ички ишлар вазирлиги раҳбари Баҳодир Матлюбовнинг лавозимидан бўшатилиши ортида асосан иккита сабаб бор деган фикр билдирди.\n- Менинг назаримда Матлюбовнинг лавозимидан кетиши унинг ёши ва соғлиги билан боғлиқ бўлиши мумкин. Маълумотларга кўра, Матлюбов соғлиги туфайли бир неча марта ариза ёзиб, президент Ислом Каримовга мурожаат қилган ва ишдан бўшатишни сўраган.\n"Мана бугунга келиб ишдан бўшатилаётган экан асосий сабаб унинг соғлиги ва ўша жойда ишлашга бўлган хоҳиш-иродасининг жуда ҳам пастлиги бўлиши керак", деди Камолиддин Раббимов.\nМустақил сиёсатшунос Ўзбекистон Ички ишлар вазири лавозимига янги одамнинг тайинланиши 2014 йилда ўтказиладиган парламент ва 2015 йилга режаланган президентлик сайлови билан ҳам боғлиқ бўлиши мумкинлигини эҳтимолган соқит қилмади:\n- Иккинчи сабаб, Ўзбекистонда катта сиёсий тадбирлар ўтказилиши кутилмоқда. Бу парламент ва президентлик сайловлари. Демак, мақсад мана шу катта сиёсий тадбирлардан, сайловлардан олдин Ички ишлар вазири лавозимига янги шахснинг қўйилиши ва у ўзининг амалида мустаҳкам ўрнашиб олиши, вазиятга кириб боришига имконият яратишдир.\nКатта сиёсий тадбирлар жараёнида Ўзбекистондаги ижтимоий-иқтисодий вазиятни барқарорликни таъминлаш, менимча, президент Каримов томонидан янги вазирга қўйилаётган асосий талаблар бўлиши керак,- дейди Камолиддин Раббимов.


Ямоқчи | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариЯмоқчи\nБир бор экан, бир йўқ экан, ўтган замонда Маъруф ямоқчи деган бир одам бўлган экан. У фақат ямоқчилик қилиб, аранг кун кечирар экан. Маъруф домла-имомнинг маслаҳати билан Рузвон отин деган бир тул (бева) хотинга уйланибди. Рузвон отин жуда фирибгар хотин экан. Унинг касби ром очиш, фол боқиш каби хурофий ишлар экан.\nРузвон отин эрининг ямоқчилик қилиб топган пулига қаноат қилмас экан.\nБир кун Маъруф ямоқчи бозорда кун бўйи ишсиз ўтириб, кечқурун уйига қуп-қуруқ қайтибди. Рузвон отин эрини қарғаб-қарғаб уйдан ҳайдабди.\nМаъруф ямоқчи ҳам роса жонидан тўйган экан. У шаҳардан чиқиб кетибди. Карвонларга қўшилиб, уларнинг туя, отларини боқиб, қоровуллик қилиб, минг азоб-уқубатлар билан Хўтан шаҳрига етиб борибди.\nХўтанда Маъруфнинг танишларидан Али деган бир катта савдогар бор экан. У Маъруфни кўриб қолиб, уни текинга ишлатмоқчи бўлиб, ҳийла-найранг билан уйига олиб борибди.\nУни дарҳол ҳаммомга тушириб, янги кийим-бош кийдириб, катта зиёфат қилибди. Эртасига Маъруфга алоҳида дўкон очиб берибди.\nМаъруфнинг қўли жуда очиқ экан. У олдига тиланиб келган гадойларга дўкондаги моллардан, пулдан бериб жўнатаверибди. Хуллас, ўша куннинг ўзидаёқ дўконнинг минг тиллалик дастмоясини шаҳардаги гадойларга, етим-есирларга бериб, тамом қилибди.\nЭртасига Али Маъруфга яна минг тиллалик мол бериб, “Энди бундай қилмагин” деб жўнатибди. Маъруф хўжайиннинг гапига кирмай, дўкондаги молларни тиланиб келган гадойларга яна бериб тамомлабди. Маъруфнинг овозаси Хўтан подшосига етибди. Подшоҳ уни чақиртирибди. Маъруфнинг келишига дастурхонлар ёзилиб, ранг-баранг таомлар ҳозир қилинибди. Овқатдан сўнг подшоҳ Маъруф ямоқчидан қайси шаҳардан келганини, касби-кори нима эканини сўрабди.\nМаъруф катта савдогар эканини айтибди. Подшоҳ уни синаш учун қўлидаги узугини чиқариб, кўзи қандай тошдан экани ва нархи қанча эканини сўрабди.\nМаъруф узукни тиши билан синаб кўраман деб, синдириб қўйибди. Сўнгра подшоҳга:\n— Шоҳим, бу ярамас тош экан, минг тиллага арзимайди. Менда юз минг тиллага арзийдиган асл тошлар бор,— дебди. Подшоҳ узукни минг тиллага олган экан.\nПодшоҳ вазир билан маслаҳатлашиб, ямоқчи таъриф қилган юз минг тиллали қимматбаҳо тошларни олиш учун қизи Жаҳонорони Маъруфга бермоқчи бўлибди.\nВазирлар Маъруфдан подшоҳнинг ягона қизи Жаҳонорони хотин қилиб олишини илтимос қилибдилар. Маъруф “Менинг молларим, туяларим йўлда, улар келгандан кейин тўй қилсак, қандай бўлар экан” деса ҳам кўнмабдилар. Қирқ кеча-ю қирқ кундуз тўй-томоша қилиб, Маъруфга Жаҳонорони олиб берибдилар.\nМаъруф Жаҳоноро билан уч ой турмуш кечирибди. Сўнгра “Йўлда келаётган моллардан хабар олиб келаман” деб, Хўтан шаҳридан чиқиб кетибди, шу билан бошини ўлимдан сақлаб қолмоқчи бўлибди.\nМаъруф ямоқчи Хўтандан чиқиб, анча йўл юрибди. Йўлда кетаётганида қараса, деҳқонлар ер ҳайдаётган экан.\nМаъруф йўл юравериб, жуда чарчабди, очликдан қийналибди, бир деҳқондан нон билан қатиқ сўрабди. Деҳқон: “Ўғлим, менинг уйим ҳов анави тепаликда, сен ҳўкизларимга қараб тургин, мен бориб нон билан қатиқ олиб келаман” деб уйига жўнабди. Маъруф бироз дам олиб, “Деҳқон келгунча ерни ҳайдаб турай” деб, ер ҳайдай бошлабди. Бир вақт қараса омоч тиши бир нарсага қадалибди. Маъруф шунча ҳаракат қилса ҳам, ҳўкизлар юролмасдан тўхтаб қолибди. Маъруф ўзича: “Энди мени худо урди, пешонам шўр экан. Деҳқон келса нима деб жавоб бераман” деб қайғуриб, омоч тишини чиқазиб олишга уннабди. Лекин омоч тиши бир мармар тошга тақалиб қолганидан сира силжимабди.\nМаъруф тупроқни кавлаб, тошни олиб ташламоқчи бўлибди. Ахири тошни базўр кўтариб, бир четга ирғитибди. Қараса, тошнинг тагида бир зинапоя бор экан.\nМаъруф ўз бахтини синаб кўрмоқчи бўлиб, кўзини чирт юмиб, зинапоя билан чуқурга тушаверибди. Қадами ерга текканда кўзини очибди. Қараса, ҳамма ёқ кундуздек ёп-ёруғ эмиш. Лекин у ерда на чироқ бор эмиш, на шам. Маъруф ҳайрон бўлиб, бунинг сирини билолмабди, аммо эшик қуббаларига ўрнатилган гавҳарларни кўриб, ёруғлик шулардан эканини билибди.\nМаъруф бу жойда қирқ уй кўрибди. Уларнинг эшиклари қимматбаҳо ёғочлардан ясалган бўлиб, эшикларига оппоқ пардалар тортилган эмиш. Шу уйларнинг бирига кирса, қатор-қатор сандиқлар турган эмиш. Ҳар қайси сандиқнинг калити бурнида эмиш.\nМаъруф дарҳол бир сандиқни очиб қараса, ичи олтин-лал каби қимматбаҳо нарсалар билан лиқ тўла эмиш. Охирги уйга кирибди. Бу уй ҳаммасидан катта бўлиб, жудаям яхши безатилган эмиш. Аммо бу уйда сандиқ, олтин йўқ эмиш. Уйнинг тўрида тахт бўлиб, у энг қимматбаҳо тошлар билан безатилган эмиш. Тахт устидаги бир олтин сандиқча ичида зумрад кўзли кумуш узук порлаб турган эмиш.\nМаъруф узукни олиб, бармоғига тақибди. Унинг кўзини синчиклаб кўрмоқчи бўлиб, қўли билан силаган экан, бирданига қаттиқ гулдураган товуш эшитилибди. Маъруф қўрқиб, ҳушидан кетаёзибди.\nҚайси кўзи билан кўрсин, иккита биллур шохли катта бир дев унинг олдида таъзим қилиб турган эмиш. Дев Маъруфга қараб:\n— Эй Саид, нима хизмат буюрасиз, тоғларни дарёга урайми ё шаҳарларни сувга ғарқ қилайми? — деб икки букилибди.\nМаъруф қўрқа-писа ундан:\n— Сен ўзинг кимсан? — деб сўрабди. Дев:\n— Эй Саид,— дебди, — мени Раъдиқосиф дейдилар. Кўҳиқофдаги девларнинг подшоси бўламан. Етти юз минг лашкарим бор. Кимки шу узукни қўлига олса, мен унинг хизматкори бўламан. Хоҳласа бир шаҳарни кўчириб, дарёга ташлайман, хоҳласа бир лаҳзада чўлларда шаҳарлар барпо қиламан, — деб яна икки букилиб таъзим қилибди.\nМаъруф эс-ҳушини йиғиб туриб, девга бундай дебди:\n— Дарҳол тўққиз юз энг яхши от, тўққиз юз энг яхши нор туя ҳозирлаб, шу ердаги олтин ва қимматбаҳо тошларни ортиб, ташқарига шоҳона чодир тикасан. Ўн мингта жангчи полвонларни ҳозир қиласан, дунёда ҳеч ким киймаган шоҳона кийим-бошлар, қимматбаҳо тошлардан қилинган яроқлар тайёр қилиб қўясан!\nРаъдиқосиф икки қўлини кўксига қўйиб, таъзим қилибди ва “Буйруғингизни дарров бажо келтираман” деб кўздан ғойиб бўлибди. Маъруф ташқарига чиқса, Раъдиқосиф ҳамма нарсани ҳозирлаб, Маъруфни кутиб турган эмиш. Маъруф дарҳол қимматбаҳо уст-бошларни кийиб, Раъдиқосиф тайёрлаган тахт устига чиқиб ўтирибди. Унинг атрофида одам суратига кирган девлар, Раъдиқосиф олиб келган кишилар, чиройли қизлар қўл қовуштириб, фармонга ҳозир бўлиб турган эмишлар.\nЭнди сўзни деҳқондан эшитинг.\nДеҳқон бир кувача қатиқ билан тўртта қотган нон олиб келар экан, узоқдан ўз ерига қурилган чодирлар ва ажойиб отларни кўриб, эсини йўқотаёзибди. Маъруфнинг амри билан деҳқонни ичкарига олиб кирибдилар. Деҳқон Маъруфни подшоҳ деб ўйлаб, унга таъзим қилибди, қуруқ келгани учун кечирим сўрабди.\nМаъруф ўрнидан туриб, деҳқонни қучоғига олибди.\n— Отажон, сизнинг бу олиб келган нон билан қатиғингиз менга етти иқлим подшоҳлигидан ҳам ортиқ. Тиланг тилагингизни! — дебди.\nДеҳқон Маъруфга таъзим қилиб, дебди:\n— Подшоҳим, мен бу ерни экиш учун бир бойдан ижарага олганман. Бой мени кўп хўрлайди. Менга турли-туман жабр-зулмлар қилади. Олган ҳосилимдан тўққиз ҳиссасини бой тортиб олади, ўзимга атиги бир ҳисса қолади. Йил бўйи бола-чақам билан ишлайман, охири оч-яланғоч қоламиз. Тилагим шуки, сиз ўша золим бойнинг жазосини берсангиз, токи мен ҳам рўёбга чиқсам.\nМаъруф дарҳол узук кўзига қўл тегизибди. Шу онда ҳозир бўлган Раъдиқосиф таъзимни бажо келтириб, ер ўпиб хизматга тайёр турибди.\nМаъруф девга шу ер эгасини олиб келишни буюрибди.\nБой Маъруфни подшоҳ деб ўйлабди. Маъруф судхўр бойга қараб:\n— Лаънати, сен нега деҳқонларни эзасан?— деб хитоб қилибди.\nБой эсанкираб, Маъруфнинг сўроғига жавоб беролмабди. Маъруф девларга буюриб, бойнинг бошини танасидан жудо қилдирибди. Ерни деҳқонга умрбод васиқа қилиб берибди.\nСўнгра деҳқонга қараб бундай дебди:\n— Отажон, энди ер ўзингизники бўлди. Сизга ҳеч ким зуғум қилолмайди. Мен сизга ўн сандиқ тилла ҳам бераман. Сиз шу судхўр бойга ўхшаб, бошқа камбағал деҳқонларни эзмасдан, тиллаларни бошқа камбағал деҳқонларга ҳам бўлиб беринг, ўзингиз ҳам баҳузур харжлаб юраверинг.\nШу билан Маъруф деҳқонга ўн сандиқ тилла берибди.\nЭнди сўзни Хўтан подшосидан эшитинг.\nМаъруфнинг қочиб кетганини Хўтан подшоси билиб қолибди.\nПодшоҳ дарҳол Маъруф орқасидан чопарлар юбориб, уни қаерда топсалар ҳам боғлаб, кишанлаб олиб келишга буюрибди.\nПодшоҳ қасамёд қилиб: “У нобакорни шундай азоб бериб ўлдирайки, бу воқеа бошқаларга катта ибрат бўлсин, бундан кейин ҳеч ким мени алдаёлмасин!” дебди.\nХўтан подшосининг чопарлари от қўйиб, Маъруфни излаб кетибдилар. Улар бу ердаги шоҳона чодирларни кўриб, ҳайрон қолибдилар, чунки умрларида бундай қимматбаҳо чодирларни асло кўрмаган эканлар. Чопарлар отдан тушиб, рухсат сўраб, чодир ичига кирибдилар, Маъруфга таъзим қилибдилар. Маъруф уларга қараб:\n— Хуш келибсиз, Хўтан шоҳининг чопарлари! Хўш, нима хизмат билан келдингиз? — дебди. Чопарлар ер ўпиб:\n— Э шаҳаншоҳ, жанобингизнинг қайноталари йўлга чиқиб сизни кутиб олиш учун юбордилар,— деб икки букилиб таъзим қилишибди.\nМаъруф ўша онда хазиначини чақириб: “Ҳар бир чопарга минг тилладан пул берилсин” деб буюрибди. Чопарлар олтинни олиб, Маъруфга қуллуқ қилибдилар, сўнгра подшоҳга хабар бериш учун жўнаб кетибдилар.\nЧопарлар орқасидан Маъруф ҳам ўзига қарашли одамларни ясантириб, чиройли отларга миндириб, дунё-дунё олтинлар, қимматбаҳо тошлар, лаъл-гавҳарларни нор туяларга юклаб, Хўтан шаҳрига равона бўлибди.\nЧопарлар тезлик билан подшоҳ ҳузурига бориб, Маъруфнинг давлатини, шон-шавкатини подшоҳга шундай таъриф-тавсиф қилибдиларки, Хўтан подшосининг оғзи очилиб қолибди. Чопарлар эртаси эрта билан Маъруфнинг шаҳарга келишини подшоҳга маълум қилибдилар.\nЭртасига чошгоҳ пайтида шаҳарнинг кунчиқар томонида чанг пайдо бўлибди. Орадан сал фурсат ўтмай, яхши отларга минган чиройли йигит-қизлар, Рустамдек полвонлар, юк ортилган нор туялар яқинлашиб келаверибдилар. Буларнинг олдида қанчадан-қанча соқчи аскарлар билан бирга шоҳона кийинган Маъруф асъасаи-дабдаба билан келмоқда экан.\nМаъруф шаҳарга жар солдириб, ғариб-фақирларни ўз ёнига чақирибди, уларга қанчадан-қанча мол-дунё бериб, хурсанд қилибди.\n← Аввалги Аввалги Воспирохун\nКейинги → Кейинги: Ақлли қиз (2)


Мисрда Мурсий сафдошларининг активлари музлатилди\n02 декабр 2020, Тошкент вақти: 05:00\nҲисоб рақамлари музлатилганлар орасида "Мусулмон биродарлиги" лидерларидан бири Муҳаммад Бадий ҳам бор.\nМиср прокуратураси “Мусулмон биродарлиги” ташкилотининг 14 аъзоси активларини музлатиб қўйишга қарор қилди.\nБу чора шу йилнинг 3 июл куни Миср президенти лавозимидан четлатилган Муҳаммад Мурсийга нисбатан жиноий таъқибнинг бошланғич босқичи доирасида қабул қилинган.\nСобиқ президентга жосуслик, зўравонликка гижгижлаш ва иқтисодиётни барбод этганлик каби айбловлар юклатилмоқда.\nМуҳаммад Мурсий қаерда тутиб турилгани ҳозиргача сир сақланмоқда.


АНДИЖОНДА САЙЁР ҚАБУЛ\nМудофаа вазири томонидан тасдиқланган режага биноан, вазирнинг тарбиявий ва мафкуравий ишлар бўйича ўринбосари генерал-майор Азизбек Икрамов бошчилигидаги масъуллардан иборат гуруҳ Шарқий ҳарбий округнинг Андижон гарнизонида жойлашган театрда сайёр қабул ўтказди.\nУнда Мудофаа вазирлиги марказий аппаратидан иборат ишчи гуруҳ баробарида округ қўмондонлиги масъул офицерлари ҳарбий хизматчилар ва уларнинг оила аъзолари ҳамда ҳарбий пенсионерларнинг мавжуд муаммолари, талаб, таклиф ва эҳтиёжларини ўрганиб, уларга амалий кўмак бериш юзасидан иш олиб борди.\nТурфа мурожаатлар билан келаётган юртдошларимизнинг мушкулини осон қилиш мақсадида сайёр қабул гуруҳи жадал суръатда иш бошлади. Айниқса, 2002 йилда хизмат вазифасини бажариш чоғида бир оёғидан жудо бўлган сержант Азизбек Қурбоновнинг йил давомида шифокорлар кўригидан ўтиб туриши, зарур муолажалар ва малакали тиббий хизматдан фойдаланиши таъминланди.\n– Сайёр қабулда қатнашиб, бизга кўрсатилган эътибордан мамнун бўлдик, – дейди А. Қурбоновнинг рафиқаси Хуршида Қурбонова. – Хўжайиним, ниҳоятда иродали инсон. У айни дамда – талаба. Андижон давлат университети тарих факультетининг 1-босқичини тамомламоқда. Вазир ўринбосари хўжайинимнинг тарихга қизиқишини инобатга олиб, дарс жараёнларида фойдаланиши учун сўнгги русумли рангли принтер совға қилишларини айтдилар. Биз бундан ниҳоятда хурсанд бўлдик.\nТиббий хизмат, бандлик, имтиёзли кредит олиш, хусусий тадбиркорлик, шартнома бўйича ҳарбий хизматга чақирилиш, уй-жой, муҳим сабабларга кўра хизмат жойини ўзгартириш каби турли мурожаатлар ижобий ҳал этилди.\n1999 йилда уй-жой билан таъминланган асакалик захирадаги подполковник Халидин Сотволдиевнинг йиллар давомида баҳсли бўлиб, ечими топилмаётган муаммоси айнан мазкур сайёр қабул давомида ҳал бўлди!\n– Турмуш ўртоғим ҳам ҳарбий хизматчи эди. Биз Тошкентда яшардик ва у билан 2010 йилда ажрашдик, – дейди Х. Сотволдиев. – Иккимиз ҳам ҳарбий хизматчи бўлганимиз туфайли бизга тегишли қонунга кўра битта уй берилган эди. Шу уй 2015 йилда мажмуавий тураржой қурилиши режасига биноан, бузиладиган бўлди. Мен, табиийки, уй бузилиш пайтида водийда эдим. Собиқ рафиқам бу ҳақда мени огоҳлантирмай, бошқа уйга кўчган ва ҳужжатларни ўз номига расмийлаштирган. Сўнгра давлатимиз томонидан менга ҳам уй берилиши мумкинлигини аниқлаб, бу масала бўйича йиллар давомида эшикларда сарғайдим. Ҳеч наф чиқмади. Ахийри, мана бугун вазиримиз ўринбосари ўзлари сайёр қабул ташкил этдилар, шу ерда ишим ҳал бўлди. Менга бир хонали уй бериладиган бўлди. Бундан бошим осмонда. Мудофаа вазирлигининг кўрсатган бу ғамхўрлигини унутмайман.\nМазкур мурожаат бўйича Шарқий ҳарбий округ бошқарув аппарати юридик бўлими бошлиғи адлия майори Нигматжон Комилов масаланинг қай тартибда ҳал бўлишига ойдинлик киритди:\n– Захирадаги подполковник Халидин Сотволдиевга уй-жой олиши учун бизга тегишли ҳужжатларни тақдим этиши ҳақида тўлиқ маълумот берилди. Унга Наманган вилоятининг Чортоқ туманидан бир хонали уй ажратилади.\nСайёр қабул ишчи гуруҳи билан биргаликда Андижон вилоятининг давлат ва жамоат ташкилотлари вакиллари ҳам юртдошларимиз мурожаатини тинглаб, қатор муаммоларини бартараф қилди.


Android Q талқинида смартфонларга зўр функция қўшиляпти – энди iPhone’ларга ҳавас қилмасангиз ҳам бўлади! - Terabayt.Uz\nAndroid Q талқинида смартфонларга зўр функция қўшиляпти – энди iPhone’ларга ҳавас қилмасангиз ҳам бўлади!\nКупертинолик корпорпциянинг фанатлари яхши билишади – iOS ҳамда macOS тизимли қурилмаларида AirDrop технологияси мавжуд. Унинг ёрдамида ёнма-ён жойлашган иккита Apple қурилмаси тезкорликда ўзаро файл алмаша олади.\nЎҚИНГ: iOS 13 ёки iPadOS бета-версиясини қайси iPhone ва iPad’ларга, қандай ўрнатамиз?\n«Яшил роботчали» смартфонлар эгалари энди бу борада айфон эгаларига ҳавас қилмасалар ҳам бўлади – Google ўз операцион тизимига шундай функцияни қўшяпти. Fast Share деб номланувчи мазкур функция Android 10 талқинида жорий этиляпти.\n9to5Google нашрининг ёзишича, Fast Share функцияси расмларни ва бошқа турдаги файллар – ҳаволалар ёки матн парчаларини тезкор жўнатишга имкон беради. Бунинг учун интернетга уланиш талаб этилмайди, фақатгина Bluetooth ҳамда геолокация хизмати ёқиқ бўлса бас. Ўзаро яқин турган битта Android-қурилмадан файл жўнатилганида, иккинчисининг тизими уни «қабул қилиш» ёки «рад этиш»ни таклиф қилади.\nАгарда Android-девайслардан бирортасидан Fast Share орқали тез-тез файл қабул қиладиган бўлсангиз, уни доимий жўнатувчилар рўйхатига қўшиб қўйишингиз мумкин бўлади. Бу ҳолда файлни қабул қилувчи гаджетда ҳатто мазкур функция ўчиқ бўлса ҳам жўнатувчи қурилма уни «топа олади».\nАфсуски, Fast Share функцияси барча фойдаланувчилар учун қачон тақдим этилиши ҳозирча номаълум. Лекин Terabayt.uz сайтида ушбу талқингача биринчилар қаторида янгиланувчи Samsung, Xiaomi ҳамда Huawei смартфонларининг рўйхатлари тақдим этилган.\n#андроид смартфон #мобиль операцион тизим #янги технологиялар #Android 10 #Android Q #Android 10 Quiche #Fast Share


Жиззах - xabar.uz\nИчки ишлар органлари ходимлари Жиззах вилояти Ғаллаорол тумани тиббиёт бирлашмаси шифокори Т.Т. нинг ташхис маълумотномасини қалбакилаштирганлигини аниқладилар.\nЖиззах вилоятининг Дўстлик туманида яшовчи бир оиланинг 3 нафар аъзоси уй шароитида тайёрланган консерва маҳсулотидан заҳарланди.\nШавкат Мирзиёев Жиззах вилоятининг инвестиция лойиҳалари тақдимоти билан танишди\n39 миллион долларлик мазкур корхона қурилиши бу йил ёзда бошланиб, келгуси йил ишга туширилади.\nЗоминлик фуқаро 95 минг долларга чув тушди\nМаҳсулотни Туркияга экспорт қилишини айтган.\n«Салиев қаерга қараган?» — Шавкат Мирзиёев Жиззахдаги ҳодиса ҳақида гапирди\nШавкат Мирзиёев қурилишлар жараёнидаги коррупция ҳолатлари ҳақида гапирди.\nЖиззахнинг собиқ ҳокими янги лавозимга тайинланди\nЖиззах шаҳар ҳокими лавозимида ишлаган Акбар Шукуров шу йилнинг январь ойида «бошқа лавозимга ўтганлиги муносабати» билан ишдан бўшатилгани маълум қилинганди.\nЖиззахда олтин қидирувчиларни тош босиб қолди\nЖорий йилнининг 26 январь куни Ғаллаорол туманининг Булоқбоши қишлоқ фуқаролар йиғинида яшовчи 4 нафар фуқаро ҳудуддаги тоғдан ноқонуний равишда олтинли рудани қазишга киришадилар. Мазкур жараёнда уларни тош босиб қолган.\nКоррупцияга қарши курашиш агентлиги ва Ҳисоб палатаси томонидан Жиззах вилоят ҳокимлиги «Ягона буюртмачи хизмати» инжиниринг компанияси буюртмачилигидаги қурилиш объектларида давлат харидлари, давлат мулкини бошқариш ҳамда ундан фойдаланишда қонун ҳужжатларига риоя этилиши ўрганилган.\nБугун 19 январь куни Халқ депутатлари Фориш тумани Кенгашининг навбатдан ташқари сессияси ўтказилди.


Олдимизда турган энг долзарб масала – ёшлар бандлигини таъминлаш » Пахтакор тумани ҳокимлиги расмий сайти\nПахтакор тумани ҳокимлиги » Янгиликлар » Олдимизда турган энг долзарб масала – ёшлар бандлигини таъминлаш\nЎзбекистон Республикаси Президенти Шавкат Миромонович Мирзиёев раҳбарлигида 2019 йилнинг 27 декабрь куни Муҳаммад ал-Хоразмий номидаги мактабда мамлакат ёшлари билан учрашув ўтказилди.\nМазкур йиғилиш баёнида белгилаб берилган вазифаларни ижросини таъминлаш мақсадида Янгиобод туманида 2020 йилда ёшларга оид давлат сиёсати соҳасида амалга ошириладиган ишларни янги босқичга олиб чиқиш юзасидан 32 та банддан иборат комплекс чора – тадбирлар “йўл харитаси” ишлаб чиқилиб, ижрога қаратилди.\nТумандаги ишсиз ёшлар билан ишлаш, уларнинг бандлигини таъминлаш масалаларида тизимли иш ташкил этиш мақсадида 2020 йил 6 март куни Жиззах вилояти Халқ депутатлари Янгиобод туман Кенгашининг 14/3-сонли қарори қарори қабул қилинди.\nТуманда ишсиз ёшлар бандлигини таъминлаш бўйича 7 босқичдан иборат ишлар ташкил этилди.\nМаҳаллалар кесимида ишсиз ёшларни аниқлаб рўйхатлари шакллантирилди;\nИшсиз ёшларнинг рўйхати асосида Ёшлар бандлигини таъминлаш бўйича “Манзилли режа” ишлаб чиқилди;\nМанзилли режа ижросини таъминлаш бўйича Йўл ҳаритаси тайёрланди;\nИшсиз ёшларни касб-ҳунарга ўқитиш режаси ишлаб чиқилиб ижрога қаратилди;\nМанзилли режа ижроси бўйича доимий назорат ва мониторинг юритилмоқда;\nҲар ойда Манзилли режа ижроси ҳақида вилоят ҳокимлигига ҳисобот тақдим этиб борилади;\nҲар ойда Манзилли режа ижросининг бориши фаоллар йиғилишларида доимий муҳокама қилиб борилади.\nТуманда ишсиз ва банд бўлмаган ёшлар 1505 нафарни ташкил қилади. Шундан, 17 нафари имконияти чекланган ёшлар, 389 нафари таълим муассасаларини тамомлаб банд бўлмаган ёшлар, 737 нафари уюшмаган ёшлар ҳисобланади.\nҲозирги кунда 737 нафар уюшмаган ёшлардан 609 нафарини 82.6% бандлиги таъминланди.\nишлаб чиқариш,(жумладан, қандолатчилик, озиқ-овқат, қурилиш маҳсулотлари) йўналишида 94 нафар;\nхизмат кўрсатиш (автомобил, компьютер ва техникаларга хизмат кўрсатиш, гўзаллик салони, сартарошлик) 6 нафар;\nкасаначилик (тикувчилик, тўқувчилик) 55 нафар;\nҳунармандчилик йўналиши 2 нафар;\nбоғдорчилик (маккажўхори, шоличилик ва бошқа дуккакли ўсимликлар) йўналишида 71 нафар;\nчорвачилик (қорамол, қўйчилик, туячилик, йилқичилик) йўналишида 4 нафар;\nпиллачилик 31 нафар;\nтоморқа хўжалиги жумладан иссиқхоналар ташкил этишда 3 нафар;\nБандлик жамғармаси орқали ҳақ тўланадиган жамоат ишларига жалб қилиш орқали 229 нафар;\n"Yoshlar - kelajagimiz!" Давлат дастури доирасида 9 нафар;\nбўш иш ўринлари орқали ўтказиладиган "Меҳнат ярмаркалари" доирасида 20 нафар;\nбошқа йўналишлар доирасида 93 нафар ёшларнинг бандлиги таъминланиши белгилаб олинган.\n“Yoshlar - kelajagimiz” Давлат дастури орқали 2020 йилда\n3 та лойиҳага 1 млрд 660 млн. сўм ажратилиб, натижада\n54 та янги иш ўринлари яратилиши белгиланган.\nЖамиятда ёшларнинг роли ва обрўсини ошириш, уларга қулай шарт-шароитлар яратиб бериш, ёшлар ташкилотлари орқали ёш авлод муаммолари ичига чуқурроқ кириш ва уларни ҳал этиш ҳамда ҳар бир ҳоким томонидан сектор раҳбарлари билан биргаликда ёшлар масаласини ўзининг устувор вазифаси қилиб белгилаб олинди.\n“Ҳоким ва ёшлар” учрашувлари тажрибасини давом эттирган ҳолда ҳафтанинг Шанба кунини “Ёшлар масалаларини ечиш куни” этиб белгиланган.\nЮртбошимиз томонидан белгилаб берилган топшириқлар ижросини таъминлаш мақсадида “Сектор раҳбарлари ва ёшлар” учрашувларини ташкил этиш, уларнинг муаммоларини ўрганиш ва ҳал этиш бўйича тумандаги 4 та сектор раҳбарлари томонидан 20 маротаба учрашувлар ўтказилди.\nУчрашувларда жами 4 минг 681 нафар ёшлар иштирок этиб, қатор масалалар, муаммолар ва таклиф ҳамда мулоҳазалар билдирилди.\nШунингдек, 2020 йилнинг 20 февралидан 1 июль кунига қадар тумандаги 4 та сектор раҳбарлари “Сектор раҳбарлари ва ёшлар” учрашувлари жадвали ишлаб чиқилди.\nУшбу даврда сектор раҳбарлари томонидан 68 та учрашувлар ташкил қилинади ва уларда 13 минг 600 нафардан ортиқ ёшларнинг иштироки таъминланади.\nЯнгиобод туман ҳокими ўринбосари\n“ШАРОФ РАШИДОВЧИЛАР УЧУН КАТТА СИНОВ ВА КЕНГ ИМКОНИЯТЛАР ЙИЛИ”\nЖиззахда жорий йилнинг ўтган даврида 9 минг 100 нафарга яқин ёшлар ишга жойлаштирилди


G7 Афғонистондан эвакуация масаласини муҳокама қилади\n27 сентябр 2021, Тошкент вақти: 22:17\nG7 саммитига Британия Бош вазири Борис Жонсон раислик қилади.\n“Катта еттилик” - G7 гуруҳига кирувчи ривожланган давлатлар лидерлари 24 август куни Афғонистондан ўз фуқаролари ва ҳамкорлик қилган аҳолини эвакуация қилишни кучайтириш ва мувофиқлаштириш масаласини муҳокама қилади.\nАйни пайтда Кобул аэропортидан эвакуация қилиш жараёни кундан-кунга кўпайиб бормоқда. АҚШ 23 август куни 17 минг кишини эвакуация қилди. Бу билан Кобулдан АҚШ олиб чиқиб кетган одамлар сони 37 мингга етди.\nАҚШ, Британия, Италия, Франция, Германия, Канада ва Япония лидерлари эвакуация билан бир қаторда АҚШ ҳарбийларини Афғонистондан олиб чиқиб кетиш муддатини узайтириш масаласини ҳам кўриб чиқади.\nАҚШ президенти Жо Байден аввалроқ Америка ҳарбийлари Афғонистондан 31 августгача тўлиқ олиб чиқиб кетилишини билдирган эди. Лекин эвакуация ишлари чўзилиб кетиши эҳтимоли ортидан бу муддат ҳам узайтирилиши режалаштирилмоқда.\n“Бизнинг биринчи галдаги вазифамиз ўз фуқароларимиз ва сўнгги 20 йил мобайнида бизга кўмаклашган, ҳамкор бўлган афғонистонликларни эвакуация қилишни тўлиқ якунлашдир”,-деди G7га раислик қилаётган Британия Бош вазири Борис Жонсон.


Ўзбекистонда табиатнинг гўзал инъомларига бағишланган танлов бошланди\n17:02 / 05.04.2016\nЎзбекистондаги Британия Кенгаши, Ўзбекистондаги Европа Иттифоқи Делегацияси ҳамда Британиянинг Ўзбекистондаги Элчихонаси табиатнинг гўзал инъомларига бағишланган танлов эълон қилади. Бу ҳақда элчихона матбуот хизмати хабар бермоқда.\nТанлов бир ой давом этиб, ғолиблар 22 апрель куни Халқаро Ер Куни муносабати билан тақдирланишади.\n— Ўзбекистоннинг ноёб ҳайвон, ўсимлиги ёки табиат манзаралари фотосуратини олинг;\n— Фотосуратга қисқача таъриф беринг (таърифда ноёб ҳайвон/ўсимлик/ табиат манзараси номи ва унинг ўзига хос хусусиятини ёзинг)\n— Фото суратни ва унга бўлган таърифни Ўзбекистондаги Британия Кенгашининг Фаcэбоокдаги саҳифасига ёки ўзингизнинг инстаграм саҳифангизда #GreenUz ҳештеги билан жойланг.\nФотосуратлар 2016 йил 19 апрель, соат 09:00 га қадар қабул қилинади. Натижалар 2016 йил 21 апрель куни эълон қилинади. Ҳакамлар ҳайъати томонидан энг яхши, деб топилган фотосурат муаллифи планшет, 10та қизиқарли сурат эгаси эса ташкилотчилар томонидан турли хил эсдалик совғалари билан тақдирланадилар.\nБир иштирокчи фақатгина битта фотосурат жўнатиши мумкин. Сурат иштирокчининг муаллифлиги остида бўлиши лозим. Ўзга муаллифларнинг суратини ишлатган иштирокчи танловдан четлаштирилади. Ҳакамлар ҳайъати ижодий ёндашилган ва қизиқарли суратларга алоҳида эътибор беради!


ИнтерФУТБОЛ :: «Аталанта» - жаҳон термаси!\n«Аталанта» - жаҳон термаси!\nИталия «А» серияси. 9-тур. «Аталанта» - «Удинезе» - 7:1. Бу учрашувда футболда кам рўй берадиган алоҳида бир воқеа кузатилди. Йўқ, хоккейча ҳисоб ўз йўлига, буни назарда тутмаяпмиз. Шу куни Бергамо клуби таркибида нақ 13та мамлакат (!) фуқароси майдонга тушди. Қисқаси, «Аталанта» жаҳоннинг ўзига хос терма жамоаси қиёфасига кирди. Тўғри, натижани ҳам алоҳида таъкидлаш керак. Зеро, бергамоликлар бунга қадар «А» сериянинг энг ҳимояси мустаҳкам иштирокчиси бўлиб турган жамоа дарвозасини 7 бора ишғол қилишди...\n7:1 - бу «Аталанта» тарихидаги энг йирик ҳисобли ғалаба. Тўғрироғи, жамоа узоқ 1952 йили қайд этилган шахсий рекордини такрорлади. Бергамоликлар ўшанда камтарин «Трестина»ни айнан 7:1 ҳисобида мағлубиятга учратишган эди. Энди эса «чақилмас ёнғоқ» мақомини олган «Удинезе» «А» сериянинг энг сермаҳсул иштирокчиси олдида мутлақо ожиз қолди. Эътиборли томони, уденеликлар Бергамодаги аянчли ўйинга қадар чемпионатнинг дастлабки 8та турида атиги 6та гол қўйиб юборишганди. Оддий ифода этсак, «Удинезе» Италия элит лигасининг энг «қуруқ» жамоаси эди. Қаранг, «Аталанта» атиги 90 дақиқада рақибга у 8та ўйинда қўйиб юборганидан ҳам кўпроқ гол «тортиқ» этди.\nҲозирги «Аталанта»да гол уриш бобида айниқса, Луис Муриэль, Дуван Сапата ва Алехандро Гомес ажралиб туришибди. «Удинезе»га қарши ўйинда ҳам айнан Муриэль бош ролни бажарди - «хет-трик», Йосип Иличич эса «дубл»га эришди. Қолган 2та гол Марио Пашалич ва Амад Траоре ҳисобига ёзилди. Умуман олганда, 7:1дан кейин «Аталанта»нинг жорий «А» сериядаги голлари сони 28тага етди. 9та ўйинда шунча гол (ўртача ҳисобда 1та учрашувда 3тадан кўп)! Италия олий дивизионида бундай самарадорлик мавсум-1992|1993дан буён қайд этилган эмасди (ўшанда «Милан» дастлабки 9та турда 29та гол урган). Охирги вақтларда «Аталанта» бош мураббийи Жан Пьеро Гасперинидан жамоасининг скудетто учун курашдаги имконияти қандайлиги ҳақида тез-тез сўрашмоқда. Лекин у ҳозирча анча камтарона фикр билдиришда давом этяпти: «Ҳа, «Ювентус» чемпионлик мақомини бой бериши мумкин, бироқ лигада «Интер» ва «Наполи», шунингдек, «Рома» ва «Милан» каби йирик клублар ҳам борлигини унутмаслик керак. Эҳтимолки, охирги 2тасини ҳозирги натижалари эмас, балки ёрқин ўтмиши туфайли ҳамон жиддий рақиблар сирасига киритишаётгандир...».\nЭнди эса энг асосийси ва қизиқарли факт хусусида: «Удинезе» билан ўйинда «Аталанта» таркибида нақ 13та мамлакат фуқароси майдонга тушди. Шунчаки, ақлга сиғмайди - Гасперини шу куни ишонч билдирган 14 нафар ўйинчи 13та мамлакатдан! Фақат Нидерландия вакили 2 нафар эди - Ханс Хатебур ва Мартен де Рон. Дарвозабон Пьерлуижи Голлини эса «Аталанта» сафидаги ягона итальян бўлди. Диққат қилинг, гап Италия клубининг «А» серия доирасидаги ўйини ҳақида кетмоқда. Бергамо клуби захира ўриндиғида эса швейцариялик Ремо Фройлер ва германиялик Робин Госенс ҳам қолишди. Демакки, Гасперини таркибни фуқаролик нуқтаи назаридан янада хилма-хил қилиш имкониятига эга эди.\n«Аталанта» сафида майдонга тушган ҳар бир футболчи ўзига яраша таърифга муносиб. Мисол учун, 17 ёшли Амад Траоре 2002 йили туғилган футболчилар орасида «А» серияда гол урган биринчи ўйинчи бўлди. Кот-д~Ивуар вакили ўйиннинг 77-дақиқасида майдонга тушиб, дебютини нишонлади. Орадан атиги 6 дақиқа ўтгач, Амад «А» сериядаги голлари ҳисобини ҳам очди. Траоре аргентиналик даҳоча - Лионель Месси ўйинига ошуфта футболчилар сирасидан ва ҳамиша айнан ундан ибрат олишга уринади. Мана, бошланиши чакки бўлмади, демак, ҳаракатлари зое кетаётгани йўқ.\nАйтганча, «А» серияда маҳсулдорликни ўрнига қўйиб, кучлилар қаторига қўшилишга уринаётган «Аталанта» Европа Чемпионлар Лигасидаги дебют мавсумида шунчаки, ўта омадсиз старт олди. Ҳар ҳолда, гуруҳ босқичининг 3та тури ортда қолдики, бергамоликлар ҳали лоақал 1 очко олишмади. Боз устига, Гасперини жамоаси «Динамо» Зг., «Шахтёр» ва «Манчестер Сити»га қарши кечган 3та ўйинда атиги 2та гол уриб, 11та қўйиб юборди.\n«Удинезе»га қарши ўйинда «Аталанта» сафида майдонга тушган футболчилар ва уларнинг мамлакати\nПьерлуижи Голлини (Италия)\nРафаэль Толои (Бразилия)\nБерат Жимсити (Албания)\nХанс Хатебур (Нидерландия)\nМартен де Рон (Нидерландия)\nМарио Пашалич (Хорватия)\nТимоти Кастань (Бельгия)\nЛуис Муриэль (Колумбия)\nМусо Барроу (Гамбия)\nАмад Траоре (Кот-д~Ивуар)


Ўзбекистон ҳаво йўллари самолëти Тошкент аэропортида.\nИстеъмолчилар ҳуқуқларини ҳимоя қилиш давлат қўмитаси талаби ортидан қабул қилинган бу қарор “Тошкент” халқаро аэропортида юк ташиш аравачаларини “пуллаш” билан билан боғлиқ коррупцион жараëнга чек қўйгани айтилмоқда.\nШу пайтгача “Тошкент” аэропортига келиб тушган йўловчи 3 минг сўм гаров пули эвазига аравача учун жетон олиши лозим эди. Юкларини ташиб бўлган йўловчи орқага қайтиб, аравани қайтарганидан кейин гаров пулини қайтиб олиши мумкин эди. Амалда эса бу пулни қайтиб олиш анча мушкул бўлган.\n“Тошкент” халқаро аэропортидаги юк аравачалари билан боғлиқ жараëнни ўзини Рашид Зоҳидов деб таништирган таксичи гапириб берди:\n- Йўловчилардан 3 минг сўм гаров пули олинганидан кейин эвазига жетон беришади. Йўловчи юкларини таксига олиб келганидан кейин¸ яна ортига қайтиб аравани қайтарса, пулини қайтиб олиши мумкин. Атиги бир доллар атрофидаги пулни қайтариш учун шунча йўл босиб, орқасига қайтган кишини учратмадим¸ - дейди Рашид Зоҳидов.\nСуҳбатдошимиз айтган тизим “Тошкент” халқаро аэропортига келиб тушган йўловчилар пулини ўзлаштириш учун асос бўлгани айтилади.\nБундан ташқари, Тошкент аэропортига келиб тушган ва ёнида ўзбек сўми бўлмаган меҳмонлар бу тизимдан азият чекишган.\nТаксичи Рашиднинг айтишига кўра, ўзбек сўмининг курси ҳақида маълумоти бўлмаган йўловчилардан “жетон ҳақи” дея кўпроқ пул ундирадиган “аэропорт мулозимлари” ҳам бу тизимдан фойда кўриб келишган.\n- Халқаро мақомга эга бўлган аэропортда йўловчиларга юк аравачасидан фойдаланиш учун жетон сотиб олиш тартиби бекор қилингани бу муаммоларга барҳам берди, - дейди суҳбатдош.\nТошкент аэропортидаги “жетон сотиш” бизнеси республика хусусийлаштириш, монополиядан чиқариш ва рақобатни ривожлантириш давлат қўмитасининг истеъмолчилар ҳуқуқларини ҳимоя қилиш бошқармаси назарига тушганидан кейин бу ерда махсус текшириш ўтказилган.\nБу қўмитадаги Озодлик манбасининг айтишича¸ мазкур қўмита йўловчилардан Тошкент аэропортида юк ташиш масаласида бир қатор муаммолар ва қийинчиликларга дуч келаётганлари ҳақида шикоят аризалари олган.\nСуҳбатдошга кўра, шикоятларни ўрганиб чиққан қўмита ўз тузилмаси таркибида бўлган “Ўзбекистон ҳаво йўллари” миллий авиаширкатига мурожаат қилганидан кейин бу масала йўловчилар фойдасига ҳал бўлган.\nТошкентлик таксичи Зоҳиджоннинг айтишича, шу кунларда Тошкент аэропортида йўловчилар юк аравачаларидан текин фойдаланишмоқда.\nШу ой бошида Тошкент халқаро аэропорти МДҲ мамлакатларидаги энг яхши аэропортлар ўнлигидан ўрин олгани хабар қилинганди.\nБританиянинг Skytrax ширкати тузган рейтингда Тошкент аэропорти 10 тайёрагоҳ ичида 9-ўринни эгаллади.\nБу рейтингда Россиянинг Домодедово, Шереметьево, Қозон, Внуково аэропортлари, Қозоғистоннинг Остона ва Олмаота аэропортлари, Беларуснинг Минск аэропорти ҳамда Озарбайжон пойтахти Бокунинг Ҳайдар Алиев номидаги аэропорти Тошкент тайёрагоҳидан олдинги ўринларни эгаллаган.\nТошкент халқаро аэропорти биноси янги ва ташқи кўринишдан замонавий бўлишига қарамасдан, кўпчилик мижозлар у ердаги хизмат сифати ва бошқа ноқулайликлардан шикоят қилиб келади. Хусусан, мустақил кузатувчилар ҳисоб-китобига кўра, пойтахт аэропортига келган йўловчи паспорт назоратидан ўтиб, юкларини олиб, ташқарига чиққунича камида 1 соату 40 дақиқа кетади.


Йўл ва йўл ҳаракатига доир ҳукм ва одоблар | Azon.uz - Ахборот-таҳлилий портал\nЙўл ва йўл ҳаракатига доир ҳукм ва одоблар\n18:00 18.10.2018 559\n1.Йўл ҳаракати қоидалари тарихига бир назар.\nҚадимда одамлар фақат пиёда юришган. Кейин уларнинг ўзаро муносабатлари натижасида йўллар вужудга келган. Сўнгра йўл юришни ва юк ташишни осонлаштириш мақсадида турли уловлар кашф қилинган. Вақт ўтиши билан йўл юришга оид тартибинтизомлар ҳам пайдо бўлган. Олдинги самовий шариатларда ҳам ўз даврига яраша бу борадаги кўрсатмалар бериб борилганида шубҳа йўқ.\nШаҳар кўчаларидаги ҳаракатни тартибга солишга қаратилган биринчи уринишлар қадимги Римда Гай Юлий Цезар томонидан амалга оширилган деб келинади. Унинг фармони билан, эрамиздан аввалги 50 йилларда баъзи кўчаларда бир томонлама ҳаракат жорий этилган. Ўша вақтда жорий қоидалар риоясини назорат қилиш махсус хизмати ташкил этилган бўлиб, бу хизматга асосан, эски ўт ўчирувчилар олинар эди. Барибир кўп чорраҳалар тартибсиз қолар эди ва амалдор тўралар ўзларидан олдин чорраҳаларга хизматкорларини юбориб, осон ўтиш тадбирини қилар эдилар.\nРасулуллоҳ соллаллоҳу алайҳи ва саллам ҳам ўз ҳаётлари давомида ўша вақт ва шароитига керак бўлган йўл тартибларини жорий қилганлар. Сафарлар асносида бирор жойга қўнилганда ҳам бошқа йўловчиларга халақит бермаслик чора-тадбирлари кўрилган.\nИслом фиқҳи ‒ ҳуқуқшунослигида йўл ҳаракатига доир масалалар қадимдан муолажа қилиб келинган. Йўлнинг кенглиги қанча бўлиши кераклиги, улов ва кема минган кишининг ҳуқуқ ва мажбуриятлари, уловлар ёки кемалар тўқнашуви натижасида юзага келган муаммолар ‒ барча-барчаси Қуръон оятлари ва ҳадиси шариф маънолари асосида, уларда келган хусусий ва умумий қоидалардан келиб чиққан ҳолда батафсил ёритиб келинган.\nҲозирги йўл қоидалари тарихи Лондондан бошланади. 1868 йил 10 декабрда Лондон Парламенти олдидаги майдонда рангли гардишли механик темир йўл семафори қўйилган. Семафорни бир хизматчи қўлда бошқарар эди. Аммо, қурилманинг техник ечими жуда ноқулай бўлиб, айланаётган занжирнинг шовқинидан отлар ҳуркиб кетиб, ҳаракатни издан чиқариб юборар эди. Икки ой ҳам ишламасдан, 1869 йил, 2 январда семафор портлаб кетади ва хизматчи яраланади.\nЙўл белгилари дастлаб аҳоли яшаш жойларига йўналишларни ва уларгача масофани акс эттирган тунукалардан иборат бўлган. Йўл ҳаракатининг ягона Европа қоидаларини тузиш ҳақидаги қарор 1909 йилда Парижда, бутун дунё конференциясида қабул қилинган. Бунга сабаб, шу вақтга келиб шаҳар кўчаларида автомобиллар сони ортган, тезлик ва тиғизлик ошган эди. Кейинги муҳим қадам деб 1931 йилда Женевада, Йўл ҳаракати бўйича ҳалқаро Конференцияда қабул қилинган “Йўллардаги белгиларга уйғунлик киритиш ҳақидаги Конвенция” ҳисобланади.\n1. 2. Исломда йўл ҳаракати ҳақида; йўл ҳаракати қоидаларига муносабат.\nИслом динининг йўл ҳаракатига бўлган муносабатини ўрганиш учун ушбу мавзуга доир айрим оят ва ҳадислар билан қисқача танишиб ўтамиз.\nАллоҳ таоло Қуръони каримнинг бир нечта оятларида Ерни инсонлар учун ёйиб қўйганини, унда йўллар барпо қилганини алоҳида эслатади. Дарҳақиқат, агар Аллоҳ ерни юришга мос қилиб тўшамасдан, фақат тоғу-тошлардан, жарлик ва дарёлардан иборат қилиб қўйганида, биз ожиз бандалар нима ҳам қила олардик?!\nУ Зот Зухруф сурасида шундай марҳамат қилади:\n“У сизга ерни бешик қилиб берган ва шоядки, ҳидоят топсангиз, деб сизга унда йўллар қилиб қўйган Зотдир”. (10 оят).\nНуҳ сурасида ҳам худди шу маъно таъкидланган:\n“Ва Аллоҳ сизларга ерни гиламдек тўшаб қўйди, унда сиз кенг йўллардан юришингиз учун”. (19-20 оят).\nАллоҳ таоло Ўз каломида ушбу неъматдан унумли фойдаланишга, йўл юриб, сайр қилишга тарғиб ҳам қилган:\n“У сизларга ерни бўйсундириб қўйган Зотдир. Бас, анинг турли жойларида юринг ва Унинг ризқидан енг. Тирилиш ҳам Унинг саридир”. (Мулк: 15 оят).\n“Ер юзида сайр қилинг, сўнгра ёлғонга чиқарувчиларнинг оқибати қандай бўлганига назар солинг”, деб айт”. (Анъом: 11 оят).\nРасулуллоҳ соллаллоҳу алайҳи васаллам ўз ҳадиси шарифларида йўлнинг ҳам инсонлар зиммасида ҳақи борлигини айтганлар ва: “Йўлга ўз ҳақини беринглар”, дея амр қилганлар. Йўл четида уй қурмоқчи бўлганларга йўл учун керакли бўлган миқдорда оралиқни сақлашни тавсия берганлар. Йўловчиларнинг ҳақини эътиборга олиб, йўл ўртасида намоз ўқишдан қайтарганлар. Ҳадисларда йўлнинг одоб ва аҳкомлари, пиёда ва уловда юришга доир таълимотлар шунчалар мукаммал баён қилинганки, улар орадан ўн тўрт аср ўтиб ҳам ўз қийматини заррача йўқотгани йўқ, балки борган сари уларнинг аҳамияти ортиб бормоқда. Уларнинг ёғдуси билан бугунги куннинг йўловчиси учун ҳам етарли кўрсатмалар бериш мумкин.\nИсломда яхшилик, илм маърифат учун йўл юришнинг фазилатлари баён этилган ва улкан яхшилик ва савоблар ваъда қилинган.\nАбу Ҳурайра розияллоҳу анҳудан ривоят қилинган ҳадисда жумладан шундай дейилган: “Ким илм излаб йўл юрса, Аллоҳ бу билан унга жаннат йўлини осон қилиб қўяди”.\nИслом шариати инсонларнинг манфаатларини рўёбга чиқариш учун келган бўлиб, бунинг учун жамиятнинг саломатлигини тўлиқ таъминловчи керакли ҳукмларни жорий қилгандир. Шунинг учун ҳам, фуқаҳолар томонидан Қуръон ва ҳадис маънолари асосида ишлаб чиқилган фиҳҳий қоидаларнинг барчаси инсонга, жамиятга манфаат келтиришга қаратилганини кўрамиз. Уларнинг айримлари билан юқорида танишиб ўтилди.\nЎша фиқҳий негиз қоидаларни баъзи уламолар ўн еттита деса, бошқалари уни тўрттага қисқартирган. Изз ибн Абдуссалом уларни иккитага жамлаб, “манфаатни жалб қилиш” ва “зарарни даф этиш” қоидалари билан изоҳлаган. Айрим мутааххир уламолар буни ҳам қисқартириб: “Манфаатни жалб қилиш барча шаръий аҳкомларга асосдир, чунки, зарарни қайтариш ҳам манфаатни жалб қилиш ҳисобланади”, деганлар.\nЮқорида таъкидланганидек, Ислом дини ўз аҳкомларини жорий қилишда инсоннинг дини, жони, шаъни, ақли ва молининг ҳимоясини мақсад қилган. Чунки, инсон яшаб турган ушбу дунё мазкур нарсалар устига бино қилинган бўлиб, ундаги фаровон ҳаёт ўшаларнинг тўлиқ муҳофаза этилиши, дахлсизлиги, уларга нисбатан ҳар қандай тажовузнинг бартараф этилиши билан боғлиқ.\nИслом шариати мукаммал ва кенг қамровли қоидаларни жорий қилиб, уларнинг рўёбга чиқиши, амалда татбиқ этилишида фақиҳларга кенг йўл очиб қўйган. Бу ҳам бўлса, Ислом шариатининг барҳаётлигини, унинг барча замон ва маконлар учун салоҳиятли бўлишини таъминловчи омиллардан биридир.\nУшбу маънолардан келиб чиқиб айтганда, йўл ҳаракати асносида содир бўладиган йўл-транспорт ҳодисаларининг олдини олиш, яъни ҳайдовчи, йўловчи ва пиёдаларнинг ҳаётини ва саломатлигини сақлаш, автомобилларни турли талофатлардан асраш инсоннинг жонини ва молини муҳофаза этишнинг бир кўриниши ҳисобланади. Бунинг учун эса йўл ҳаракатига доир керакли қоидалар ишлаб чиқилиши ва жорий этилиши лозим. Зеро, йўлтранспорт ҳодисалари инсонларнинг ҳаётига зомин бўлиши, саломатлигига футур етказиши, шунингдек, ортиқча сарф-харажатларга олиб келиши мумкинлиги барчага аён.\nДемак, йўл ҳаракати қоидалари умумий манфаатларни, инсон ҳаётининг эминлигини таъминлашга қаратилган. Ислом шариатининг талаб ва мақсади ҳам айни шу. Бугунги кунда амалда жорий қилинган йўл ҳаракати қоидалари билан танишар эканмиз, уларнинг бир қанча фиқҳий қоидаларга, жумладан, “зарар бартараф этилади”, “зарарни бартараф этиш ва фойдани жалб қилиш”, “зарар келтириш ҳам, зарарга зарар қайтариш ҳам йўқ”, “жамиятнинг манфаати якка шахсларнинг манфаатидан устун туради” каби шаръий қоидаларга ҳамоҳанг асосларга таянганини кўрамиз. Ушбу зарар ва манфаатлар жонга бўладими, молга бўладими, фарқи йўқ.Бу борда асосий далил Расулуллоҳ соллаллоҳу алайҳи ва салламнинг қуйидаги ҳадислари бўлиб, у Ислом фиқҳида энг машҳур шаръий асослардан бирига айланган: “Зарар бериш ҳам йўқ, зарарланиш ҳам йўқ”.\nЙўл ҳаракати қоидаларига риоя қилмаган киши аввало ўзининг жону молини хатарга қўйган бўлади. Бу эса Ислом динида қатъий ҳаромдир. Аллоҳ таоло айтади: “Ўзингизни ҳалокатга ташламанг”. (Бақара: 195). Қолаверса, бошқаларнинг ҳаёти ва саломатлигига таҳдид солган бўлади, тажовуз этишга қадам қўйган бўлади.\nМана шу маънолардан келиб чиқиб, Ислом фиқҳи уламолари йўл ҳаракати қоидалари шариатнинг талаб ва мақсадларига хизмат қилишини, уларга ҳамоҳанг эканини таъкидлайдилар ва уларга амал қилиш ҳар бир йўл ҳаракати қатнашчисига шариат нуқтаи-назаридан вожиб, уларни бузиш мумкин эмас, дейдилар. Зеро, бу қоидалар инсоннинг жони ва молини муҳофаза этиши эътиборидан Ислом шариати аҳкомларини татбиқ этишнинг бир бўлаги ҳисобланади. Шунга кўра, мазкур қоидаларга хилоф иш тутиш йўл ҳаракати қоидаларига амал қилмасликкина эмас, балки вожибни тарк қилганлик, мусулмонларга зарар келтириш, одамларнинг ҳаётини таҳликага қўйиш жиҳатидан улкан гуноҳ ҳамдир.\nЙўл ҳаракати қоидаларига амал қилмаслик гоҳида кимгадир қайсидир даражада фойда келтириши ҳам мумкин. Аммо, бунда кўпчиликка зарар етиши хавфи борлиги сабабидан уларни бузиш мумкин эмас. Зеро, Ислом фиқҳида “зарарни бартараф этиш фойдани жалб қилишдан олдин қўйилади” ва “жамиятнинг манфаати якка шахсларнинг манфаатидан устувор туради”.\nИслом Конференцияси Ташкилоти қошидаги Ислом Фиқҳи Академияси, мазкур шаръий қоидаларга асосланган ҳолда, ўзининг 1414 сана Муҳаррам ойининг 17 (1993/2127 июн) кунлари бўлиб ўтган 8мажлисида қуйидагича қарор қилади:\nI. А) Ислом шариати аҳкомларига зид бўлмаган ушбу низомларга қатъий амал қилиш шаръан вожибдир. Чунки бу – “масолиҳи мурсала”далилига биноан, раҳбарга унинг тартибга солган буйруқларида итоат қилишга киради. Мазкур низомлар бу борада татбиқ этилмаган шаръий аҳкомларни қамраб олиши лозим.\nБ) Инсоний манфаат тақозо қилган нарсалардан яна бири ‒ турли ман қилувчи низомларни жорий қилишдир. Жумладан, йўл ҳаракати учун жорий қилинган мазкур таълимотларга хилоф иш тутган кишига молиявий чора кўриш. Бу, улов ва бошқа нақлиёт воситалари эгаларидан йўл ва бозорларда инсонларнинг эминлигини хатарга қўядиган кишиларни зарар келтиришдан тўхтатиш учун бўлиб, белгиланган тартибга кўра олинади.\nБу маънодаги шаръий қарор ва фатволар бошқа йирик диний ташкилот ва муассасалар томонидан ҳам чиқарилган. Юртимиз аҳолисининг асосий қисмини мусулмонлар ташкил қилишини эътиборга олсак, бу каби маълумотларни халқимизга етказиш йўл тартибсизликларининг олдини олишда муҳим аҳамият касб этади.\nМақолалар фиқҳ Махсус\nЗакот – ким учун синов, ким учун неъмат\n12:00 21.05.2019 589\nВолга-Урал вилоятларида хуфтон намозини ўқиш фарз эмас, деган фатво берилган эдими?\n10:00 21.05.2019 1732\nМасжидни сотиш шаръан жоизми?\n16:00 18.05.2019 2115\n19:00 14.05.2019 222\n19:00 13.05.2019 260\n19:00 11.05.2019 285\n16:12 23.05.2019 2475\n17:30 23.05.2019 4468\n18:24 21.05.2019 2808


ЎзА - Вазият жуда жиддий! Чехия РФ элчисини мамлакатдан чиқариб юбориши мумкин\nЧехия Бош вазири Андрей Бабиш кейинги пайтларда Россия шаънига билдирилаётган айбловлар, шунингдек РФнинг Прагадаги Фавқулодда ва мухтор элчисини мамлакатдан чиқариб юборилиши эҳтимоли билан боғлиқ вазиятга баҳо берди.\nМосква шаънига Прага сиёсатчиларига нисбатан суиқасд тайёрланаётганлигига оид билдирилаётган айбловлар туфайли Россия билан муносабатларда юзага келган вазият Чехиядан Россия элчисини чиқариб юборишни тақозо этмайди, дея баёнот берди Андрей Бабиш.\nБош вазирнинг фикрича, икки мамлакат ўртасидаги муносабатлар жунбишга келиши радикал чоралар кўришни талаб этмайди, жумладан рус элчисини мамлакатдан чиқариб юборишни ҳам. Шу билан бирга у Чехия йирик давлатларнинг мамлакат ички сиёсий ишларига аралашишига йўл қўймаслигини ҳам алоҳида таъкидлади.\n“Агар, бу ҳақиқат бўлса, яъни қайсидир давлат бу ерда бизнинг фуқароларимизга қарши акция уюштирмоқчи бўлса, бунга йўл қўйиб бўлмайди“, — деган Бабиш.\nРоссияга қаратилган айбловлар дастлаб “Respekt” ҳафталик нашри саҳифаларида акс этди. Мухбирнинг маҳаллий махсус хизматдаги манбага таяниб ёзишича, уч ҳафта олдин Россия дипломатик паспортига эга бир кимса Прагага учиб келган. Унинг жомадонида рицин заҳарли моддаси бўлган. Муаллиф, шунингдек ушбу йўловчи ўзини кутиб турган дипломатик ваколатхонага тегишли машинага ўтириб, Россия элчихонасига йўл олганини ҳам таъкидлаган.\nЖурналистлар ушбу заҳарли модда Праганинг икки нафар муниципал миқёсдаги сиёстчиси — Прага-6 тумани раҳбари Ондржей Коларж ва Прага приматори Зденек Гржибага аталган бўлиши мумкинлигини тахмин қилишяпти. Бу амалдорлар шахси маршал Коневнинг ҳайкали олиб ташланиши ва Россия элчихонаси рўпарасидаги майдонни Борис Немцов номига ўзгартириш ташаббуси илгари сурилиши билан боғланмоқда.\nМСДУ Тарих ва сиёсатшунослик институти директори ўринбосари, сиёсатшунос Владимир Шаповаловнинг қуйидаги фикрлари ҳам икки томонлама муносабатларда юзага келган ҳолат ҳақида бирмунча тасаввур бериши мумкин.\n“Ўйлашимча, бу ҳолатда Россия элчисини мамлакатдан чиқариб юбориш эмас, балки РФга нисбатан Чехия раҳбарияти томонидан расман узр сўралиши мақсадга мувофиқ. Шу тўғри йўл бўларди. Чехия ҳудудида рўй бераётган, икки мустақил давлат ўртасидаги яхши қўшничилик муносабати тамойилларига мутлақо тўғри келмайдиган воқеалар ахлоқ меъёрларига зид ва тарихий ҳақиқатга мос эмас. Чехия давлати раҳбарияти ёдгорликнинг бузиб ташланиши ва бир қатор ғарб ОАВ томонидан Россияга нисбатан ахборот ҳужуми уюштирилиши билан боғлиқ айни вазиятда ўзини четга тортмасдан, масъулиятни ўз зиммасига олиши лозим“, — деди Владимир Шаповалов.\n- Барибир, ҳозирги ҳолат мамлакатларимиз ўртасидаги алоқалар кескинлашишига сабаб бўлмаслиги керак, — деб ҳисоблайди сиёсатчи.\n“Менимча, чех давлати учун ўзига хос дарс вазифасини ўтайдиган бу вазият, барибир муносабатлардаги жиддий узилишга, низога сабаб бўла олмайди. Албатта, РФ бу борада кўнгилсиз воқеалар учун масъул бўлган шахслар жазоланиши тарафдори. Шу билан бирга бу ерда биз айбни бутун чех халқи бўйнига қўйиш фикридан йироқмиз. Зеро, чех халқи жуда кўп йиллардан буён бизнинг дўстимиз, қардош халқдир“, — дея таъкидлади Владимир Шаповалов.\nАввалроқ Россия элчихонаси Чехия ТИВга Россия ва мамлакатнинг Прагадаги дипломатик ваколатхонасига нисбатан давом этаётган турли ўринсиз хуружларни бартараф этиш талаби акс этган нота юборган эди. РФ президенти матбуот котиби Дмитрий Песков чех ОАВ тарқатаётган хабарлар қармоқ эканлиги хусусида баёнот берди. Россия ТИВ вакили Мария Захарова эса ушбу ахборотларни сохта, дея таъкидлаб, икки давлат ўртасидаги муносабатларда кескинликни қўзғатувчи омиллар сифатида баҳолади. Кейинроқ мамлакат ташқи ишлар маҳкамаси бошлиғи Сергей Лавров Россия Чехияда кимнидир заҳарлаши билан боғлиқ далил-исботни ҳеч ким тақдим этмаётганини қайд этди.


Яна бир халқаро грант шартномаси имзоланди\n27 Июль 2021,17:48 667\nЖорий йилнинг 27 июль куни Маҳалла ва оилани қўллаб-қувватлаш вазирлиги томонидан “Ўзбекистондаги қишлоқ аёлларининг иқтисодий имкониятларини кенгайтириш” лойиҳаси бўйича халқаро грант шартномаси имзоланди.\nЛойиҳанинг мақсади - чекка қишлоқ ҳудудлардаги “Аёллар дафтари”га киритилган хотин-қизларнинг тадбиркорлик қўникмаларини ривожлантириш, бандлигини таъминлаш ҳамда оилаларнинг иқтисодий имкониятларини кенгайтиришдан иборат.\nМамлакатимизда сўнгги йилларда хотин-қизлар ва эркаклар учун тенг ҳуқуқ ҳамда имкониятлар яратиш, жамият ва давлат ишларини бошқаришда уларнинг тенг иштирок этишини таъминлаш, хотин-қизларни ижтимоий-ҳуқуқий жиҳатдан қўллаб-қувватлаш, шунингдек, хотин-қизларни тазйиқ ва зўравонликлардан ҳимоя қилишга қаратилган кенг кўламли ислоҳотлар амалга оширилмоқда.\nБиргина хотин-қизларни ижтимоий-иқтисодий қўллаб-қувватлаш, улар билан манзилли ишлаш мақсадида “Аёллар дафтари” тизими жорий этилди. Мазкур тизимга мувофиқ, ижтимоий, иқтисодий, ҳуқуқий, психологик қўллаб-қувватлашга, билим ва касб ўрганишга эҳтиёжи ва иштиёқи бўлган, ишсиз хотин-қизларнинг муаммоларини аниқлаш, бартараф этиш ва назоратини олиб бориш бўйича маълумотлар базаси шакллантирилди.\nХудди шунингдек, аёллар тадбиркорлигини ривожлантириш учун 224 мингдан ортиқ хотин-қизга жами 6,9 трлн сўм миқдорида имтиёзли кредит ажратилди, уларга Халқ банки бириктирилди, 14 та ҳудудда Хотин-қизлар тадбиркорлик маркази ташкил этилди.\nТижорат банклари микрокредит базаси мижозларининг\n30 фоизидан ортиғини хотин-қизлар ташкил этмоқда. Ушбу банклар маблағлари ҳисобидан 172 мингдан ортиқ хотин-қизларга 4,9 триллион сўм миқдорида кредитлар ажратилди. Бунинг натижасида тадбиркорлик фаолиятини йўлга қўйган хотин-қизлар сони бир йилда 45 минг нафарга кўпайди.\nЭнг чекка ҳудудлардаги қишлоқларни ободонлаштириш, қишлоқларда яшовчи хотин-қизларнинг иқтисодий фаоллигини қўллаб-қувватлаш орқали камбағалликни қисқартиришга ҳам алоҳида эътибор қаратилди. Қишлоқ хўжалигининг турли соҳаларида 1,5 миллиондан ортиқ хотин-қизлар меҳнат қилади. Тадбиркорлик субъектларининг 20 фоизига, шу жумладан, фермер хўжаликларининг 7,3 фоизига аёллар раҳбарлик қилади.\nҚолаверса, юртимизда хотин-қизларни ижтимоий-иқтисодий қўллаб-қувватлаш бўйича халқаро ташкилотлар билан ҳамкорлик алоқалари кенгайтирилиб борилмоқда.\nБугун Маҳалла ва оилани қўллаб-қувватлаш вазири Рахмат Маматов, Жаҳон банкининг Ўзбекистондаги ваколатхонаси раҳбари Марко Мантованелли ҳамда Япониянинг Ўзбекистондаги фавқулодда ва мухтор элчиси Ёшинори Фуджиямалар томонидан “Ўзбекистондаги қишлоқ аёлларининг иқтисодий имкониятларини кенгайтириш” лойиҳаси бўйича халқаро грант шартномаси имзоланди.\n“Ўзбекистондаги қишлоқ аёлларининг иқтисодий имкониятларини кенгайтириш” лойиҳаси Япония ижтимоий ривожланиш фондининг 2,728 млн АҚШ доллари миқдорида грант маблағлари ҳисобига 2021-2024 йилларда Фарғона вилоятининг Фурқат, Сўх, Ёзёвон, Қўштепа ва Жиззах вилоятининг Янгиобод, Бахмал, Фориш, Зомин туманларидаги маҳаллаларда амалга оширилиши мўлжалланмоқда.\nЛойиҳа икки босқичдан иборат бўлиб, биринчи босқичда 3 500 нафар ижтимоий ҳимояга муҳтож хотин-қизларнинг бошланғич молиявий саводхонлик ва тадбиркорлик кўникмаларига эга бўлади.\nИккинчи босқичда 350 та бизнес лойиҳалар учун 1,5 млн АҚШ доллари ажратиш орқали қишлоқ ҳудудидаги аёллар тадбиркорлик фаолиятига жалб қилинади ҳамда грант доирасида молиялаштирилмаган бизнес лойиҳалар белгиланган тартибда тижорат банклари орқали амалга оширилади.\nЛойиҳанинг аҳамияти шундаки, ижтимоий ҳимояга муҳтож хотин-қизлар билан ишлашда давлат органлари, жамоат ташкилотлари, тадбиркорлик субъектлари ва фуқаролар йиғинлари ўртасидаги ижтимоий ҳамкорлик янада мустаҳкамланади.


Баҳсли ҳудудларда можаролар давом этмоқда\nҚирғизистон чегара хизмати ўз ходимларининг водиллик Рўзали Мирзааҳмедов уйига бостириб кириши билан боғлиқ ҳодисани рад этди.\n4 май куни “Белий парус” веб-нашри “Катта йўлдаги чегарачи. Ўзбек-қирғиз чегарасидаги бошбошдоқликнинг охири йўқ” деб номланган мақола чоп этди.\nМақолада шу йилнинг апрел ойи охирларида Фарғона вилоятининг Қирғизистон билан чегарадош бўлган Водил қишлоғида истиқомат қилувчи Рўзали Мирзааҳмедов уйига Қирғизистоннинг “Кўтарма” чегара заставаси командири Ирисбек Эргешов бошчилигида 9 нафар қирғиз чегарачиси бостириб кириб, Мирзааҳмедовнинг Қирғизистон ҳудудида ноқонуний яшаётганини иддао қилгани хабар қилинади.\nВоқеа жойига келган ўзбек чегарачилари қирғиз ҳамкасбларига Рўзали Мирзааҳмедов уйи чегаранинг делимитация ва демаркация ишлари битмаган баҳсли ҳудудида жойлашганини ҳамда 2003 йилда бўлиб ўтган ҳукуматлараро комиссиянинг қўшма мажлисида имзоланган 13-қарорига мувофиқ, чегара отряди чегаранинг баҳсли ҳудудларига ўтиш ҳуқуқига эга эмаслигини эслатган. Шундан сўнг қирғиз чегарачилари ўзбекистонликнинг уйидан чиқиб кетишган.\n5 май куни Озодликка сўзлаган Қирғизистон чегара хизматининг матбуот котиби бу маълумотларни рад этди.\n- Биз томондан бундай ҳолат бўлмаган. Бизда “Кўтарма” чегара заставаси йўқ. бизда “к” харфига кетувчи “Қатран”, “Қулунду”, “Қапчиғай” деган заставалари бор, - деди Қирғизистон чегара хизмати матбуот котиби Салқин Абдуқариева.\nАйтиб ўтиш жоизки, қирғиз-ўзбек чегарасининг баҳсли ҳудудлари истиқомат қилувчи икки давлат фуқаролари бу каби муаммоларга тез-тез дуч келиб туришади.\nМасалан, апрел ойи охирида Ўзбекистон билан чегарадош Ўш вилоятига қарашли Тўямўйин қишлоғида чегарани ноқонуний бузиб ўтганликда айбланиб, уч нафар ўзбекистонлик қўлга олинган.\n“Аравон туманининг Туямўйин қишлоғида ноқонуний яшаяпти” деган гумон билан қўлга олинган ўзбекистонликлар 1967 йилдан буён шу ҳудудда яшаб ва ишлаб келаётганларини айтадилар.\n- 1967 йилдан бери шу ерда яшаймиз. Фарғона каналидан Туямўйин қишлоғи дехқонларига Ўзбекистондан сув ҳайдаб келамиз. Деҳқонлар бизни: “Ўзбекистонга бориб, сув очиб беринглар” деб чақиришади, - деди қўлга олинган ўзбекистонликлардан бири.\nТуямўйин қишлоғи раҳбари Анарбай Исабаев қирғиз дехқонларига ёрдам бериш билан шуғулланиб келаётган ўзбекистонликларни ўз юртига қайтариш ёки чегарани ноқонуний бузгани учун қамаш қишлоқ деҳқонлари зиёнига ишлашини айтади.\n- Сув Андижон вилоятининг Марҳамат туманидан келади. Бу одамлар Ўзбекистондан Союз вақтида келишиб, шу ерда ўрнашиб қолган. Буларни “кет” десак, Ўзбекистондан бизга сув ўтмай қолади ва ўртадаги алоқа узилади. “Бизнинг фуқароларни ҳайдашди” деб, бизга сув беришмай қўяди. 1200 гектар ерда қанча деҳқонларимиз тирикчилик қилади. Буларни кетказсак, ўртада можаро чиқади, бу одамлар бу ерда туриб, Ўзбекистондан қанча сув ўтгани тўғрисида ўзининг гидропостига хабар бериб туради, - деди Анарбай Исабаев.\nЭслатиб ўтамиз, 2010 йилнинг 7 апрелида Қирғизистонда юз берган воқеалардан кейин Ўзбекистон ўзининг Қирғизистон билан чегараларини бир томонлама ёпган. Июн ойида Ўш ва Жалолободда содир бўлган воқеаларидан кейин эса Ўзбекистон чегара назоратини янада кучайтирган. Чегараларнинг бир йилдан буён ёпиқ туриши икки давлат фуқаролари учун турли қийинчиликларни туғдирмоқда.\nҚирғизистон чегарачилари тарқатган маълумотга кўра, 2009 йили Ўзбекистон билан чегарада 41 маротаба, Тожикистон билан чегарада 16 маротаба, 2010 йили Ўзбекистон билан чегарада 38 маротаба, Тожикистон билан чегарада эса 24 маротаба можаро юз берган. Жорий йилнинг дастлабки 3 ойида эса Тожикистон билан чегарада 8 маротаба, Ўзбекистон билан чегарада 7 маротаба можаро юзага келгани қайд этилган.


Қозоғистонда муддатдан олдин президентлик сайловлари ўтказилмоқда » Ўзбекистон янгиликлари – Zamin.uz\nҚозоғистонда муддатдан олдин президентлик сайловлари ўтказилмоқда\n09 апрель 2019, 14:59\nҚозоғистон Республикаси Президенти Касим Жомарт Токаев мамлакатда муддатдан илгари президентлик сайловларининг ўтказилишини маълум қилди ҳамда Қозоғистон ҳалқига тўғридан-тўғри эфирдаги мурожаатида қуйидагиларни маълум қилди:\n“Бугун мамлакатимиз ҳамда ҳар бир фуқаро учун муҳим бўлган хабарни эълон қилмоқчиман. Давлатимиз Конститутциясига мувофиқ Қозоғистон Республикаси Президентининг навбатдан ташқари сайловини 2019 йилнинг 9 июнь санасида ўтказишни маъқуллайман.\nБундай ечимга келишдан олдин Қозоғистоннинг Биринчи Президенти Нурсултон Назарбоев билан маслаҳатлашдим. Парламентнинг қўшпалатаси спикери, Бош вазир билан суҳбатлашдим. Конститутциявий кенгаш келишувига мувофиқ Парламентдаги партиялар етакчилари билан ҳам маслахатлашиб, навбатдан ташқари Президентлик сайловини ўтказишни муҳим қадам, деб билдим.\nМен Касим-Жомарт Токаев келгусида ўтажак президентлик сайловини очиқ ва ойдин, одилона ўтиши учун ҳамма шароитларни яратиб беришга ваъда бераман”, – деган Президент ўз нутқида.\nЯнгиликлар » Дунё » Қозоғистонда муддатдан олдин президентлик сайловлари ўтказилмоқда


ТИШИНГИЗДА КАРИЕС БОРМИ?\nБутунжахон соғлиқни сақлаш ташкилоти маълумотларига кўра, бутун дунё стоматологлари миллиардлаб тиш кариеси ва унинг асоратларини даволашга қодир эмас, бунинг учун, хаттоки, иқтисодий тараққиёт қилган давлатлар хам стоматологик ёрдамни 3-8 марта оширишга мажбурдир.\nТИШЛАРИНГИЗ СОҒЛОМ БЎЛИШИНИ ХОХЛАЙСИЗМИ ?\nСтоматолог қабулига фақат профилактика мақсадида бориш учун фандай талабларни бажариш керак?\n1. Рационал овқатланиш.\nБарча аъзоларнинг, шу жумладан тишлар ва оғиз бўшлиғи аъзоларининг соғломлигини таъминлашнинг асосий шартларидан бири мувофиқлашган рационал овқатланишни ташкил этишдан иборат.\nГЎЗАЛ ВА СОҒЛОМ ТИШЛАР ДАВОЛАШ МАХСУЛИМИ ЁКИ...\nОдатда, стоматолог хақида ўйлаганимиз захотиёқ, этларимиз жунжушга келади. Нега бундай холат беихтиёр бизни қамраб олади, деган саволга ўзим хам бир неча бор жавоб беришга харакат қилган бўлсам хам, хеч бир маротаба тайинли жавоб бера олмаганман.\nЁш болалар касалликлари орасида кўриш органининг зарарланиши асосий ўринда туради. Кўзнинг хар хил турдаги зарарланиши кўпинча оғир оқибатларига бир кўз, баъзан эса иккала кўз ҳам кўрмайдиган бўлиб қолишига олиб боради.


Маънавият масканларига эътибор керак. Қишлоқ клублари, маданият уйлари ва кутубхоналар тақдирига ким жавобгар?\nЁши улуғларнинг айтишича, илгари қишлоқ ёшларининг энг севимли манзили — клуб эди. Бундай жойлар жуда гавжум бўларди. Акаларимиз, унаштирилганлар учун кинохона дийдор манзили эди. Йигит-қизлар кино баҳона бир-бирларини кўришар, ёнма-ён ўтирмасалар ҳам ўртада самимият ҳукмрон эди.\n2018-2019 йилларда Ўзбекистонда 49 та кинотеатр қурилади\nЎзбекистон Республикаси Вазирлар Маҳкамасининг “2018-2019 йилларда замонавий кинотеатрлар тармоғини барпо этиш чора-тадбирлари тўғрисида”ги қарори қабул қилинди\nШарқий ҳарбий округ Маънавият ва маърифат маркази фойдаланишга топширилди\nФарғона шаҳри Алишер Навоий кўчасида жойлашган олдинги “Нурхон” кинотеатри Фарғона вилоят ҳарбий-маъмурий сектор кўмаги билан қайта таъмирдан чиқарилиб, округ Маънавият ва маърифат марказига айлантирилди.\nИкки йил ичида Ўзбекистонда 50дан ортиқ кинотеатр қурилади\n2019 йил охиригача Ўзбекистонда намунавий лойиҳа бўйича 50дан ортиқ кинотеатр қурилади.\n“101-рейс” номли ўзбек киноси нима ҳақида бўлади?\n“Ўзбеккино” Миллий агентлиги томонидан жорий йилда қарийб ўттизга яқин фильмнинг яратиш ишлари бошлаб юборилган. Бу ҳақда агентлик матбуот хизмати хабар берди.\nShowing 61-65 of 67 items.


25 мая, 2021, 15:10\nТеги:Олтин тўп | Роберт Левандовски | Лионель Месси | Криштиану Роналду | Барселона | Ювентус | Бавария | Реал\nМавсумнинг энг яхши тўпурарлари ҳақида.\nДунё футболи, айниқса, Европа мавсумни юқори нотада ўтказган футболчи ва мураббийларни тақдирлашни хуш кўради. Футбол олами вакиллари ютиши мумкин бўлган жуда кўплаб индивидуал совринлар бор. Аммо уларнинг барчаси ҳам катта аҳамият касб этмайди. Баъзиларини қўлга киритишни эса футболчилар болалигидаёқ орзу қила бошлайди. Европада мавсумнинг энг яхши тўпурарларига тақдим этилувчи “Олтин бутса” соврини ҳам юқори даражали мукофотлар қаторига киради. Уни қўлга киритиш учун ҳужумчилар топ-чемпионатларда иложи борича кўпроқ голлар уришга интилади.\nБугунги кунга келиб, Европанинг деярли барча чемпионатларида мавсум якунланиб улгурди ва мана энди тўпурарлар пойгаси якунлари ҳақида сўз юритишимиз мумкин. Келинг, "топ-10"лик билан танишиб чиқамиз.\n10. Харри Кейн (“Тоттенхэм”) - 23 та гол (46 очко)\nҲа, Премьер-лиганинг жорий мавсумдаги тўпурари 10-ўринда ва биз Харридан кейин АПЛ ҳақида гапирмаймиз. “Шпорлар” етакчиси жамоасидан фарқли равишда жуда омадли мавсумни ўтказди ва ўз совринлар пештахтасини “АПЛ-2020/2021” “Олтин бутса”си билан тўлдириб қўйди.\nУнинг ушбу ёзда бошқа жамоага ўтиши ҳақидаги гапсўзлар бот-бот такрорланмоқда. Шунингдек, футболчининг ўзи ҳам ҳеч бир чиқишида бу типдаги саволларга жавоб бермаяпти. “Тоттенхэм”га ҳурматни сақлаган ҳолда шуни айтишимиз керакки, энг кучга тўлган вақтида Кейн совринлар ютиш учун омадини бошқа гранд жамоа сафида синаб кўриши нормал ҳолат. Дэниель Левининг клубдан кетишини кутган тақдирда, Кейннинг сариқ сочлари оқара бошлаши мумкин.\n9. Карим Бензема (“Реал”) - 23 та гол (46 очко)\n“Реал”нинг ушбу мавсумдаги сўзсиз энг яхши футболчиси. Каримни жорий мавсумда яна бир карра ўзимиз учун кашф этдик, деб айтсак бўлади. Ҳа, унинг етакчилик қобилияти жамоасига титул олиб бериш учун етмади. Аммо деярли барча мусобақаларда “Қироллик клуби” ўз статусига доғ туширмайдиган ҳолатда мавсумни якунлади.\nФранция терма жамоасининг яна Бенземанинг электрон почтасини қидириб қолгани ҳам шундан. Ўзи Грециянинг “Олимпиакос”ида юрган Вальбуэна масаласини деб, французлар бу каби футболчининг хизматларидан ортиқ воз кеча олмас эдилар.\n8. Херард Морено (“Вильярреал”) - 23 та гол (46 очко)\nСизга ҳам мана шу футболчи Давид Вильяни эслатадими? Уларнинг ҳужумчилик характерларида ўхшашлик сезаман. Ҳа, иккиси ҳам бутун дунёни ўзига қарата оладиган даражадаги катта юлдуз эмас, аммо майдонда қаршингизда турар экан, ундан хавф кутмаслик хато бўлади.\nИспания терма жамоасининг асосий ҳужумчиларидан бири “Евро-2020”да ҳам ўзини кўрсатса, эҳтимол, уни келгуси мавсумнинг ўзидаёқ бошқа бир гранд клуб сафида кўрармиз. Унга қизиқувчилар кўплигини биласиз-ку?!\n7. Ромелу Лукаку (“Интер”) - 24 та гол (48 очко)\nБельгиялик гигант учун у қадар мақтанарли вазият эмас, тўғри. Аммо у жамоаси билан, ваниҳоят, Скудеттони ютди. “Ювентус”нинг чемпионлик сериясига барҳам берди. У керакли 24 та голни урди. Бироздан сўнг, 29 та гол уриб, 4-ўринда қолиб кетган бир буюк футболчи ҳақида гаплашамиз. Ундан кўра, Ромелу каттароқ нарсага эришди, назаримда.\n6. Килиан Мбаппе (ПСЖ) - 26 та гол (52 очко)\nФранция чемпионати бой берилди, ЕЧЛ ярим финали тўхташ жойига айланди, мамлакат кубоги эса шунчаки овунчоқ ролида. Килиан мавсум давомида барқарор футбол кўрсатган ягона футболчи бўлгандек кўринди. Маурисио Почеттино ярим мавсум ичида кўп нарсаларни ўзгартира олмади.\nМбаппега тушаётган таклифлар ҳақида гапириб, бошқа бир мақолани ҳам тўлдириш мумкин. Балки, у ҳам Париждаги саргузаштларини тугатиш мақсадидадир…\n5. Эрлинг Холанд (“Боруссия” Дортмунд) - 27 та гол (54 очко)\nХоландни овутиши мумкин бўлган ягона нарса - унинг Мбаппедан олдинги ўринда мавсумни тугатгани бўлса керак. Кубокда ғалаба қозонилди, тўғри, аммо Бундеслигада бронза медаллар билан чекланишга мажбур бўлди.\nНорвегияликни қўлга киритиш учун катта клублар жиддий ишга киришган. Тахминимизча, у келгуси мавсумни қаерда ўтказишини Европа чемпионатидан кейин ҳал қилади.\n4. Андре Силва (“Айнтрахт”) - 28 та гол (56 очко)\nПортугалиялик сайёҳ ушбу мавсумда ўз фаолиятидаги энг сермаҳсул йилни ўтказди. Чўкаётган франкфуртликларнинг қутилиб қолишида Андре урган голлар муҳим роль ўйнади. Мавсум аввалида анча қийин аҳволда қолиб кетган жамоа қишки трансферлар ойнасида фаол бўлди ва керакли футболчиларни олиб келди. Натижада, улар 5-ўринда лигани якунлаш имконияти пайдо бўлди. Уларда ЕЧЛ йўлланмасини ютиш имконияти ҳам бор эди. Бироз омад етишмади.\nСилва эса таклифларга қарамасдан, Франкфуртдаги бахтли ҳаётини давом эттириши керак. Гранд клубларда яна омади чопмай қолиши мумкин.\n3. Криштиану Роналду (“Ювентус”) - 29 та гол (58 очко)\nРоналду учун ушбу мавсум ўта омадсиз кечди. Омадсиз мавсумда ҳам 29 та гол урибди-ку, дейсизми?! Бу Криш учун ҳеч қандай қувонарли ҳолат эмас. Ҳа, у "топ-5" чемпионатларнинг 3 тасида тўпурарликни қўлга киритган биринчи футболчига айланди. Аммо клуби билан 4-ўринда қолиб кетди. УЕФА Чемпионлар Лигасини “Порту”га учралган мағлубият сабабли жуда эрта тарк этди. Кубокдаги ғалаба эса буларга тўлиқ малҳам бўла оладиган хурсандчилик эмас. Индивидуал совринлар учун ҳам португалиялик тирик афсонада имконият ҳозирча йўқ!\n2. Лионель Месси (“Барселона”) - 30 та гол (60 очко)\nМавсум аввалидаги машмашалар ва кетиш кайфияти сабаб ўйинида пастлаш кузатилган Лео шу ҳолда ҳам рақиблари дарвозасига 30 та голни қалаштириб ташлабди. Унинг Роналду билан омадсизликлари ҳам ёнма-ён юради. Бугун бизга шиддатли қарама-қаршиликка тўла декада ва ҳатто ундан ҳам кўпроғини тақдим этган ушбу икки йигит энди футбол қариялари қаторига қўшилмоқдалар. Вақт олий ҳакам: яқиндагина “Хетафе” дарвозасига барчани алдаб ўтиб гол урган 19 ёшли болакайни бугун футболдан кузатиб қўйишга тайёрланмоқдамиз.\n1. Роберт Левандовски (“Бавария”) - 41 та гол (82 очко)\nРоберт жорий мавсумда ҳам тўпурарлик бобида ҳеч кимга имкон қолдирмади. У жароҳатлар сабаб бир қатор ўйинларни ўтказиб юборганига қарамай, якунда рақибларидан катта устунлик билан ўзиб кетди. Бундеслига даражаси ҳақидаги гапларни бир четга суриб қўяверсангиз ҳам бўлади. Сабаби, қолганлар каби польшаликда 38 та турда майдонга тушиш имконияти мавжуд эмас.\nУшбу мавсумда унга муносиб рақобатчининг топилмагани ҳам тўпурарликни Роберт қўлга киритишида асосий сабаб бўлди. Қолган юлдузлар ўз муаммолари билан ўралашиб юрган бир пайтда у керакли голлар ва очколарни йиғиб қўйганди.


“МИР” халқаро тўлов карталарига хизмат кўрсатиш йўлга қўйилди - «Туронбанк» АТБ\n“МИР” халқаро тўлов карталарига хизмат кўрсатиш йўлга қўйилди\nЯнгиланган сана: 11 Январ 2020, 13:02\nБугунги кунда Туронбанк “Uzcard” ва “Humo” миллий тўлов тизимлари орқали “Visa”, “Mastercard”, “Maestro” “Union Pay” халқаро тўлов тизимларига ўзининг замонавий банкомат ва терминаллар билан хизмат кўрсатиб келмоқда.\n2020 йилнинг 1 январидан бошлаб эса, қўшимча равишда Россия Федерациясининг “МИР” халқаро тўлов карталарига ҳам хизмат кўрсатиш йўлга қўйди. Мазкур тўлов тизимнинг ишга туширилиши, Россия Федерациясидан ташриф буюрувчи сайёхларга янада ҳам қулайликлар яратади. Шунингдек, савдо ва хизмат кўрсатиш корхоналари, банк билан шартнома имзолаган ҳолда терминаллар орқали мазкур карталарга хизмат кўрсатиш имкониятидан фойдаланишлари мумкин бўлади.\nМазкур тизим ишга туширилгандан сўнг, Туронбанкда умумий 7 турдаги миллий ва халқаро тўлов карталарига хизмат кўрсатилиши таъминланди. Яратилаган қулайликлар, аҳолимиз ва юртимиз меҳмонларининг нақд ва нақдсиз кўринишдаги тўловларни амалга оширишда ўз кўмагини беради деган умиддамиз.\nАвтор: кўрсатилмаган / Манба: кўрсатилмаган / Кўришлар: 240


Россия Су-27 қирувчиси АҚШ ва Швециянинг разведкачи самолётини тутиб олди – видео\nҲодиса Болтиқ денгизи сувлари устида рўй берди.Чет эллик разведкачилар Россия давлат чегараси томон йўл олаётган эди.\nСу-27 қирувчилари уларга ҳамроҳлик қилиб кузатди.\nАмерика ва Швеция самолётлари Россия чегарасидан узоқлашгандан сўнг Су-37 аэродромга қайтди.\nРоссия Су-27 қирувчиси чегара яқинида АҚШнинг разведкачи самолётини тутиб олди – видео\nАввалроқ Россия мудофаа вазири Сергей Шойгу сўнгги пайтларда НАТО авиациясининг Россия чегаралари яқинида парвозлари жуда кўпайганини маълум қилган эди. Хусусан, ўтган йилга нисбатан авиаразведка 30 фоизга ошган.\nЎзбекистонда 26-27 сентябрь кунлари илк марта “Amirsoy Mountain Resort” тоғ-чанғи курортида автомобиль ихлосмандлари учун катта байрам – Авто-мото фестивали бўлиб ўтмоқда.\nШу икки кун мобайнида “Амирсой” курорти 150 дан ортиқ тюнингланган эксклюзив авто ва мото техника учун йирик автопаркка айланади. Фестиваль ташкилотчилари меҳмонлар ва иштирокчилар учун DJ’ларнинг жонли (Live) чиқишлари, тест-драйв, мотоцикл райдерларининг трюклари, дрифтлар, курорт бўйлаб экскурсия ва турли хилдаги совринли танловлар каби кўнгилочар дастурларни намойиш қилишмоқда.\nТанловларда тюнинг, автотовуш, дрифт, ретро, 4х4, супермашиналар ва бошқа йўналишлардаги энг яхшилар аниқланади.


Нилуфар Усмонова “Дадасини қизи” қўшиғи учун видеоклип суратга олдирди » PopCorn.uz - Шоу Бизнес олами хақиқати\nНилуфар Усмонова “Дадасини қизи” қўшиғи учун видеоклип суратга олдирди\nСана: 07.03.2017 2176 қайноқ\nБир неча кун олдин янги “Арслоним” номли альбом тақдимотини ўтказган хонанда Нилуфар Усмонова тақдимот доирасида “Дадасини қизи” қўшиғи учун видеоклип суратга олдиргани ҳақида маълум қилган эди. Бугун сайтимиз орқали мазкур видеоклипни суратга олиш жараёни ҳақида батафсил тўхталиб ўтишни лозим топдик.\n“Дадасини қизи” номли мазкур композиция тақдим этилгани кўп бўлмаган бўлса-да у халқимиз қалбидан муносиб жой эгаллаб келмоқда. Бу қўшиқнинг тингловчисига айланган мухлислар учун видеоклип кутилмаган совға бўлса ажаб эмас.\nҚўшиқ учун режиссёр Сарвар Исаев ўзгача йўналишда видеоклип тасвирга олишга қарор қилди. Асли ўз тарихи бўлган бу таронанинг мавжуд бўлган ўтмишидан узоқлашган ҳолда, бутунлай янги ғоя асосида яратилаётган видеоклип кичик сюжетни ўз ичига олади. Асосан оилавий муҳит, оила аъзоларининг янги кутилаётган чақалоққа нисбатан бўлган соғинчи, меҳри, муҳаббати акс этаётган видеоклип ҳеч кимни бефарқ қолдирмайди. Унда хонанданинг ўзи ва фарзандлари бош ролни ижро этишган. Тасвирчи Рустам Муродов.\nАйни дамда клипнинг асосий қисми суратга олиниб бўлинган ва монтаж ишлари олиб борилмоқда. Яқин кунларда видеоклип тайёр бўлади ва албатта биринчилардан бўлиб сайтимиз орқали томоша қилиш имконига эга бўласиз.\nҲозирча тасвирга олиш жараёнидан тақдим этилган фотосуратлардан баҳра олинг.


Ko'rildi: 4426 Qo'shildi: 03-04-13\nҚодир ака (исмлар ўзгартирилган) анчадан бери ўғилларига бир машина олиб беришни ўйлаб юрганди. Рўзғорнинг югур-югурига ярайди, қолаверса, машина орқали бирор тирикчилик ҳам қилса бўлади. Аммо машина учун аталган пулнинг чўғи анча кам. Муаммонинг ҳаммаси шунда. Ахир яқиндагина яна бир ўғлини уйли-жойли, бошини икки қилиб қўйган. Лекин ҳаёт давом этяпти. Буёғига қолган орзу-ҳавасларни ҳам амалга ошириш керак. Ана шундай кунларнинг бирида...\nҚодир аканинг ўғли Орифжон кўчадан бир гап топиб келди. Эмишки, бир таниши машина олди-сотдиси билан шуғулланаётган экан. Қонуний фирма очиб, гўёки ўртада, жайдари тилда айтганда, олибсотардек, бировдан машина олиб, одамларга бир-икки йил давомида бўлиб-бўлиб тўлаш шарти ва устида бироз устамаси билан сотаётганмиш...\n– У танишинг ўзи ишончлими? – деб сўради Қодир ака бироз ўйланиб.\n– Бир қизиқиб кўриш керакмикин? – деди Орифжон ҳам ўсмоқчилаб. – Бизга ҳозир шуниси бироз қулайроқми, дейман-да. Нима дедингиз? Ўзи яқин танишиммас-ку, билганлардан эшитдим. Ҳозир бир "Нексия”ни сотиш учун телевизорда ҳам реклама бераётганмиш. Бориб бир учрашсак, маъқул бўлса, балки келишиб сотиб олармиз.\nЯхши, деди Қодир ака ўрнидан туриб. Демак бориш керак. Ота-бола йўлга тушишди. Машина савдогарларининг офисига кириб боришганида ўйладики: "ишончли жойга ўхшайди. Агар шу ердан ҳал бўлса, кўнгилдагидек иш бўлган бўларди-да. Майли, қарайлик-чи...” Офисда бир йигит ўтирган экан. Уларни яхши кутиб олиб, ўзини таништирди.\n– Исмим Аброр. Сизларга машина керак бўлса, бунинг бир нечта шарти бор. Аввалига машина баҳосининг маълум бир қисмини тўлайсизлар. Кейин бир йил давомида қолган тўловни амалга ошириб борасизлар. Фақат албатта олдиндан очиғини айтаман, биздаги машина бозор нархидан бироз қимматроқ. Буни сизлар ҳам сезаётган бўлсангиз керак. Лекин шарт шу. Машина тўловини амалга ошириш учун бошида пули етарли бўлмаган одамларга анчагина қулай имконият-да бу. Энди ўзларингиздан қолар гап йўқ ака. Биз ҳам бир савобталаб одам. Буёғидан сўрасангиз, бир йил ичида машиналарнинг нархи яна қанча ўзгаради, ҳеч кимга маълум эмас. Бизда эса бошида келишилган шу гап – гап. Ўйлаб кўринглар.\nҚодир ака бироз мулоҳаза қилган бўлиб, унинг ҳам гаплари тўғрилигини билди. Ўйлаб кўришлари ва эртага келишларини айтиб, у ердан чиқишди. Уйга боргач эса маслаҳатлашиб, машинани шу йўл билан сотиб олишга қарор қилди ва олдиндан тўланиши лозим бўлган тўловнинг бир қисмини белга тугиб, ота-бола яна йўлга тушди. Аброр улардан пулни қабул қилиб олгач, дастлабки тўловнинг тўлангани тўғрисида ҳужжат ёзиб берди. Сўнг бир-икки кун ичида машинани бемалол бошқариб юраверишлари ва бунинг учун уларга машина эгасидан ишончнома қилиб беришини айтди. Ота-бола бунга рози бўлиб, дастлабки тўловнинг тўлангани тўғрисидаги ҳужжатни олганига хурсанд, гўё машина деярли уларники бўлгандек, мамнуният билан ортга қайтишди. Аммо ғалванинг бошланишига ҳали бироз эрта эди. Аслида бу ишкал ишнинг аввали бироз олдинроқ бошланган. Бундан эса ота-бола ҳозирча бехабар.\nАброр билан Комил анчадан бери таниш, иккиси ҳам бир-бирига жуда боп тушганди. Фирибгарликда бир-биридан ўтса-ўтадики, асло қолишмайди. Аввалига қаердан мўмай ва осон пул топиш мумкинлиги ҳақида обдон бош қотирганларидан сўнг машина олди-сотдиси билан шуғулланишга қарор қилишди. Бунинг учун одамларнинг кўзига гўёки қонуний фаолият кўрсатаётган фирмадек бўлиб кўриниш мақсадида бир жой танлашди ва у ерни офис сифатида фойдаланиш учун бор ҳунарларини ишга солишди. Шундан сўнг асосий масала – машина топиш қолганди. Комил Аброрга бошқа бир шаҳарда машина савдоси билан шуғулланувчи бир таниши борлиги ва унинг олдига бирга бориш кераклигини айтди. Хуллас, улар гапни бир жойга қўйиб йўлга отландилар...\nКомилнинг таниши Давронни топиш унчалик қийин бўлмади. Фирибгарлар Давронни алдаб, обдон унинг ишончига киргач, унинг қўлида турган ва аслида бошқа бир одамга тегишли бўлган машинани 3 йил давомида тўлаш шарти ҳамда дастлабки тўлов учун яхшигина ҳақ беришларини айтиб сотиб олдилар. Ишнинг осон битганидан иккисининг ҳам оғзи қулоғида ўз офисларига қайтишди. Энди бу машинадан фойда кўриш учун яхши бир мижозни топиш керак. Лекин унга уч йил эмас, 1 йиллик шартнома билан сотиш иши қолганди, холос. Кўп ўтмай худди шу машинага Қодир ака ўғли Орифжон билан бирга харидор бўлиб келганди...\nМашина учун дастлабки тўловни олган Аброр Комил билан маслаҳатлашиб, тўловнинг бир қисмини Давронга юборишди. Шу тариқа орадан беш-олти ой вақт ўтди. Бу орада Қодир ака ҳар ой машина учун келишилган тўловни Аброрга тўлаб борди. Аммо бу пулларнинг ҳаммаси ҳам машинанинг асл эгасига етиб бормасди...\nКунлардан бир кун Қодир акага уни уйига кимдир сўраб келганини айтишди. Чиқиб қараса, бу ерликка унчалик ўхшамайдиган, ўзидан бироз ёшроқ киши экан. Бу Даврон эди. Келинг, меҳмон, деди Қодир ака очиқ чеҳра билан. Улар уйга киришгач, Даврон мақсадга кўчиб қўя қолди. Ҳозирда Қодир аканинг ўғиллари ҳайдаб юрган машина аслида унга тегишли экани, Аброр билан Комил эса ундан машинани келишиб сотиб олганликларини айтди. Ҳозир эса Аброр ҳам, Комил ҳам қамалгани, энди уларга тўлаб келаётган машина тўловининг қолган қисмини унга етказиш керак эканлигини тушунтирди. Қодир ака бунга рози бўлди ва шу пайтгача тўланган пулларнинг тўлангани ҳақидаги ҳужжатларни Давронга олиб чиқиб кўрсатди. Шунда ўртада бир тушунмовчилик юзага чиқди. Маълум бўлишича, Даврон Қодир ака тўладим деб айтаётган пулларнинг анчагина қисмини ҳали ўзи олмаган экан. Демак, Аброр билан Комил машина учун олинган пулларни аслида кўпроқ ўз эҳтиёжлари учун сарфлаб юргани маълум бўлиб қолди. Шунда ҳам улар яхшиликча хайр-хўшлашиб, ўртада бир тушунмовчилик бўлса, албатта, ҳал бўлишига ишонишди. Бунинг учун Даврон Аброр ва Комил билан гаплашиш ва улардан етарли бўлмаган пулни ундиришига Қодир аканинг ҳам ёрдам беришини сўради. Қодир ака албатта бунга ҳаракат қилишини айтиб меҳмонни кузатди...\nОрадан яна бир неча кун ўтгандан сўнг Қодир акага Даврон қўнғироқ қилиб, улар келгани ва ҳозир шаҳардаги чойхоналардан бирида эканлигини, тезроқ шу ерга етиб келишини айтди. Қодир ака ўғли Орифжон билан бирга айтилган манзилга етиб борса, Даврон билан яна икки киши борлигини кўрди. Улар бироз у ёқ-бу ёқдан гаплашгач, гап яна машинага келиб тақалди. Даврон келишининг асл сабабини айтаркан, машинанинг олдинги ойлардан қолган қарзини ҳам тўлашмаса, уни қайтариб олишини айтди. Табиийки, бунга рози бўлмаган Қодир ака ва Орифжон биз деярли машина пулини тўлаб бўлдик ҳисоб. Энди қаерга борсангиз бораверинг, қўлимизда тўловларни тасдиқловчи ҳужжатимиз бор, дея эътироз билдиришди. Масаланинг осонликча ҳал бўлишига кўзи етмаган Даврон ота-бола ва машинани уларга фирибгарлик йўли билан алдаб сотган Аброр ва Комилнинг устидан шу ернинг ўзидаёқ ҳуқуқни муҳофаза қилувчи органларга мурожаат қилишга қарор қилди. Икки ўртада қайтадан низо туғилди. Суриштирувлар, олиб борилган текширувлар натижасида Аброр ва Комилнинг бу ишдаги асл башараси фош қилинди ва айбдорлар албатта тегишли жазосини олдилар. Машина учун тўлов тўлиқ қоплангандан сўнг ниҳоят можароларга сабаб бўлган "Нексия” ўз эгасини топди. Қодир ака энди бемалол машинани бошқарар экан, бундан кейин ҳар қандай одамга ҳам ишониб кетавермаслик, албатта ҳужжатлар билан қизиқиш ҳақида болаларига уқтирди.\nҲар қандай қинғир ишнинг охири вой эканлигига яна бир бор амин бўлган Аброр ва Комил эса мўмай фойдани кўзлаб қилган ишларининг ўзларига қанчалик қимматга тушганини ҳисоблаш билан овора...\nШ. Мирзалиев, Фарғона вилояти прокурори ёрдамчиси.\nН. Абдураҳимов, Қўқон шаҳар прокурори ёрдамчиси.\nС. Сафаров, журналист.\n4 don_96uz • 11:05, 07-04-13\n5 Farrux007 • 17:08, 06-04-13


Партия ҳаёти 26 August 2017 17:40 488\nБугун мамлакатимизда барча соҳаларда кенг кўламли ислоҳотлар шиддат билан олиб борилмоқда. Бундан кўзланган пировард мақсад битта – халқимизни ҳаётдан рози қилиш, бой қилиш. Бунга одамларни тадбиркорликка, ишбилармонликка ўргатиш, кичик бизнес ва тадбиркорлик соҳасини қўллаб-қувватлаш ва рағбатлантириш орқали эришиш мумкин, албатта. Зеро, Президентимиз Шавкат Мирзиёев таъбири билан айтганда, “Халқ бой бўлса, давлат ҳам бой ва қудратли бўлади”.\nҲақиқатан ҳам шундай. Давлатимиз раҳбари Ўзбекистон Республикаси Президенти лавозимига киришиш тантанали маросимига бағишланган Олий Мажлис палаталарининг қўшма мажлисидаги ҳаётий, исбот талаб қилмайдиган сўзларидан токи шу кунга қадар аҳолини тадбиркорликка жалб этиш, уларда ишбилармонлик кўникмаларини шакллантириш бўйича ҳукумат даражасида кўплаб амалий саъй-ҳаракатлар, қатор фармон ва қарорлар қабул қилинди. Хусусан, аҳолига банкдан кредит олиб, ўз томорқалари асосида шахсий бизнесини бошлаш учун барча шарт-шароитлар муҳайё қилиниб, ушбу ишларнинг ҳуқуқий механизмлари яратилди. Бунинг натижасида аҳоли ернинг ҳар қаричидан унумли фойдаланишга ҳаракат қилаётир. Бу эса давлатимиз раҳбари таъкидлаганидек, “...Аҳолининг ўз томорқасидан фойдаланиб, даромад топишга иштиёқи кучайса, уларнинг фаровонлиги ортади. ... Уйида даромад топган, фарзандларини ҳам шу руҳда ўстирган оила фаровонлигига замин яратади.” Ҳақиқатан ҳам омилкор, ишбилармон киши учун ердан қадрлироқ ва бебаҳо неъмат бўлмаса керак. Томорқадан унумли фойдаланиш нафақат ўша хонадонга, балки маҳалла-кўй ва бутун жамиятга наф келтиради.\nҲозирда халқимиз тижорат банкларидан кредитни ҳеч қандай тўсиқларсиз, оворагарчиликларсиз қисқа фурсатларда олаяпти. Бир сўз билан айтганда, ҳар бир фуқаро ўзининг куч ва имконияти, қобилияти ва салоҳиятини рўёбга чиқариши учун кенг шароит ва имконият яратиб берилди. Танганинг ҳам икки томони бўлганидек, тадбиркорликка қўл уриш истагидаги аҳоли банкдан қийинчиликсиз кредитни олаяпти-ю, лекин уларнинг аксарияти у ёғига нима қилишни, ишни нимадан бошлашни билмасдан чорасиз қолаётганини инкор этиб бўлмайди.\nВаҳоланки, томорқа асосида ўз муваффақиятли бизнесини йўлга қўйиш учун фақатгина кредит олишнинг ўзи кифоя қилмайди. Бу борада Президентимиз томонидан қўйилаётган талаб бошқа. Яъни банклар аҳолига фақатгина кредит бериш билан чекланиб қолмасдан, бир вақтнинг ўзида халқимизни тадбиркорликка, ишбилармонликка ўргатиши ва шунга етаклаши лозим. Мақсадки, аҳолида кредитни олгандан кейин иккиланиш, саросима бўлмаслиги керак. Улар ўз ишини бошлар экан, зарур бўлганда ёнида маслаҳатчиси, суянчиғи борлигини билиб, сезиб туриши керак. Шу орқали кичик бўлса-да, ўзининг корхонасини ташкил этиб, қонуний асосда даромад топиши ва шу орқали мамлакат ривожига муносиб ҳисса қўшсинлар.\nO‘zLiDeP томонидан амалга оширишга киришилган “O‘zLiDeP бошланғич ташкилотлари ўз томорқасида фаолият бошлаганларга кўмакдош” лойиҳасидан кўзланган мақсад ҳам айнан мана шу вазифаларни ҳал қилишга қаратилган. Токи, ҳар бир оила ўз томорқасида бирор бир тадбиркорликка қўл урар экан, ёнида маслаҳатгўйи, ишончли елкадоши борлигини ҳис қилиб турсин. Керак пайтда кимга мурожаат қилишини, кимдан ёрдам кутишини билсин. БПТлар эса ўз навбатида улардан доимо хабар олиб, керак бўлса, зарур ёрдамни олишларига кўмак берсин.\nТўғри, бир қарашда бундай ишлар партия бошланғич ташкилоти ваколатига кирмайдигандек. Лекин, бугун жойларда шундай амалий ишларга қўл урилаётган бир даврда, тадбиркорлар қатлами номидан иш кўраётган сиёсий партиянинг аҳоли билан бевосита мулоқотда бўлган бошланғич тузилмалари бу ишлардан четда туриши мумкин эмас. Қолаверса, бундай амалий ишлар уларга аҳолининг ичига кириб, дарду-ташвишларига янада яқинроқ бўлиш имконини беради.\nЛойиҳа самарасини қуйидаги таҳлилий ҳисоб-китоблардан ҳам билиб олиш қийин эмас. Хусусан, айни пайтда партия ҳузурида 11 мингга яқин БПТ фаолият юритмоқда. Энди уларнинг ҳар бири ўртача 5 та оила билан бевосита ишласа, натижада 55 мингдан ортиқ оила қамраб олинади. Бу – агар иш тизимли йўлга қўйилиб, сидқидилдан амалга оширилса, йилига шунча оила тадбиркор бўлади, деганидир. Масаланинг энг муҳим жиҳатларидан яна бири, партия шу амалий ташаббуси билан Сайловолди дастурида қайд этилган кичик бизнес ва хусусий тадбиркорликни жадал ривожлантириш, шахсий ташаббусларни амалга ошириш учун энг қулай ишбилармонлик муҳитини шакллантириш каби вазифаларни озми-кўпми бажаришга эришади.\nШуни алоҳида таъкидлаш жоизки, партия томонидан мазкур ишлар тўхтаб қолмайди, албатта. Ҳозирча, биринчи босқичда ҳар бир бошланғич ташкилот 5 та оилани қамраб олаётган бўлса, кейинчалик бу рақамни 10-15 тага чиқариш кўзда тутилаяпти.\n– Лойиҳа доирасида асосий эътиборни кам таъминланган оилаларга қаратяпмиз, – дейди А. Хонтўраев. – Бундай оилалар деярли ҳар бир маҳаллада борлиги, уларни турли муаммолар қийнаётгани сир эмас. Бундан ташқари, ҳозирда тижорат банкларидан имтиёзли кредитлар олиб, шу асосда тадбиркорликни бошлаган, лекин фаолиятни йўлга қўйишда турли қийинчиликларга дуч келаётган хонадонларга, хориждаги оила аъзоларини ортга қайтариб, уларни ишбилармонлик билан шуғулланишга жалб қилаётганларга партиявий воситалар билан ёрдам кўрсатишга бел боғладик.\nҲозирда вилоятдаги 617 та таянч бўғиннинг барчаси мазкур хайрли ишларни амалга оширишга киришган. Айниқса, партиянинг Хўжаобод, Андижон, Балиқчи, Олтинкўл, Қўрғонтепа, Улуғнор туман кенгашлари қуйи тузилмалари бу ишда фаол бўлдилар. Хусусан, Улуғнор туманидаги “Шиддат” фермер хўжалигида ташкил этилган бошланғич ташкилот ҳам яхши натижаларни қўлга киритди. Жумладан, “Чўлобод” маҳалласидаги 5 та муҳтож оиланинг даромади кўпайишига кўмак бераётган сафдошларимизнинг зиммасига юклатилган вазифаларни сидқидилдан бажаришга интилаётгани қувонарлидир.\n– Оиламиз 6 кишидан иборат, – дейди Орифжон Муродиллаев. – Иш масаласида кўп жойларга мурожаат қилдим. Бироқ ижобий натижа бўлмади. Партия таянч нуқтаси фаолият юритаётган мазкур фермер хўжалик оиламизни ўз қарамоғига олди. Чунончи, “O‘zLiDeP бошланғич ташкилотлари ўз томорқасида фаолият бошлаганларга кўмакдош” лойиҳаси доирасида томорқамда қишлоқ хўжалик маҳсулотларини етиштиришни йўлга қўйдим.\n– Шахсий томорқамизда тадбиркорлик йўналишида иш бошламоқчи бўлиб юргандим, – дейди Андижон туманидаги “Гулсум” ишлаб чиқариш корхонасидаги БПТ ёрдами билан имтиёзли кредит олаётган, Найман маҳалласида яшовчи фуқаро Азизахон Турғунова. – Ушбу корхонада тузилган қуйи бўғин фаоллари ҳужжатлар тайёрлашимга кўмаклашишди.\n– Хорижда ишлардим, – дейди Балиқчи туманидаги “Дўнгсарой” маҳалласида истиқомат қилувчи Фарҳодбек Раҳмонов. – Маҳалла ҳудудида ташкил қилинган партия таянч бўғини аъзолари, депутатлар кўмаги билан шахсий томорқамда лимонарий ташкил қилишга қарор қилдим. Яна чет элга кетиш фикридан қайтдим. Энди ўз уйимда меҳнат қилиб, оиламга даромад келтиришим мумкин эканлигидан хурсандман.\n– Қуйи бўғинлар аъзолари маҳаллий кенгашлар депутатлари билан ҳамкорликда хонадонларга бориб, суҳбат ўтказишяпти, муаммолар ўрганиляпти, – дейди партия ҳудудий ташкилотининг бошланғич ташкилотлар билан ишлаш гуруҳи раҳбари Алибек Раҳматов. – Айниқса, уюшмаган ёшлар билан ишлашга алоҳида эътибор қаратилаётир. Қайд этиш жоизки, сафдошларимиз кўмагида август ойи давомида йигирмага яқин йигит-қизнинг бандлиги таъминланди.\nҚарши шаҳридаги “Санам” масъулияти чекланган жамиятида ташкил этилган БПТ томонидан Наргиз Қодировага тадбиркорликни бошлаш учун зарур бўлган бизнес лойиҳа тайёрлашда ёрдам берилди. Мазкур қуйи тузилма раиси Ҳалима Ёқубованинг маълум қилишича, йигирма кун мобайнида шаҳардаги бир қанча хонадонларга кириб чиқилди ва муҳтож оилаларнинг 2 нафар аъзоси корхонага ишга жойлаштирилди.\nШаҳрисабз туманидаги “Паҳлавон” тиббий ташхис марказидаги таянч бўғин фаоллари бир неча хонадонга бориб, ота-оналар ва болалар саломатлигини текширувдан ўтказиб, баъзиларга даволаниш учун шифохоналарга йўлланма бердилар.\nКасби туманидаги “Юрт ризқи” МЧЖда иш юритаётган бошланғич ташкилот томонидан Хўжаҳайрон қишлоғида яшовчи муҳтож оилаларга моддий ёрдам берилди, шунингдек, тадбиркорликни йўлга қўйишлари учун кўмак кўрсатилди. Сафдошларимиз саъй-ҳаракати билан икки ёш оила тадбиркорлик мақсадлари учун банкдан сармоя олишга муваффақ бўлдилар.\nҲозирда БПТ фаоллари депутатлар билан биргаликда уюшмаган ёшларни фермер хўжаликлари ва саноат корхоналарига ишга жойлаштириш, маҳалла кўчаларини ҳашар йўли билан ободонлаштириш ишлари билан машғул.


ДЕПУТАТЛАР ҚОНУН ЛОЙИҲАСИДАН НОРОЗИ... - Ўзбекистон овози газетаси\nРепродуктив саломатликни асраш соғлом болалар туғилишининг асоси ҳисобланади. Парламент қуйи палатасидаги Ўзбекистон ХДП фракцияси йиғилишида мазкур масала билан боғлиқ қонун лойиҳаси кўриб чиқилди.\nАдлия вазирлигининг билдиришича, охирги йилларда ажралишларнинг 4,7 фоизи бепуштлик оқибатида рўй бермоқда. Ўзбекистонда ўтказилган турли тадқиқотлар натижаларига кўра, бирламчи бепуштликка чалинган аёллар барча турмуш қурганларнинг умумий сонига нисбатан қарийб 5 фоизни ташкил этади. Бу рақамлар ёрдамчи репродуктив технологияларни жорий этиш зарурлигини кўрсатмоқда. Лекин мамлакатимизда ҳозирча аҳолининг репродуктив саломатлиги билан боғлиқ муаммоларни самарали ҳал этиш, бепуштликнинг олдини олиш ва даволаш учун етарли бўлган ҳуқуқий асос яратилмаган.\n«Фуқароларнинг репродуктив саломатлигини муҳофаза қилиш тўғрисида»ги қонун лойиҳаси мазкур бўшлиқни тўлдириш мақсадида ишлаб чиқилгани айтилмоқда. Агар бу ҳужжат қабул қилинса, ҳаётга, оилаларнинг саломатлигига қандай ижобий таъсир кўрсатади? Аммо бу каби саволларга фурсат етмади. Депутатлар қонун лойиҳасининг сифатига эътибор қаратишди. Тўғри-да, сифат бўлмасдан самара ҳақида гапириш мумкинми?..\n— Жаҳон соғлиқни сақлаш ташкилотининг маълумотига кўра, репродуктив саломатлик бу — инсон ҳаётининг барча босқичларида репродуктив тизимга тааллуқли бўлган жисмоний, ақлий ва ижтимоий жиҳатдан осойишталик ҳолатидир. Шунингдек, умумий соғлиқнинг муҳим қисми бўлиб, ҳаётнинг шахсий жиҳатларига тегишли масала ҳисобланади. Бунда эркак ва аёлнинг ахборот олиш ҳуқуқлари, оилани ўз хоҳишлари бўйича режалаштиришда хавфсиз, самарали, қулай ва мақбул усуллардан фойдаланиш, аёлларнинг ҳомиладорлик ҳамда туғиш даврини хавфсиз ўтказишда соғлиқни сақлаш хизматларига бўлган ҳуқуқлари назарда тутилади.\nБу ҳақда таклиф этилаётган қонун лойиҳасининг тушунтириш хатида ёзиб қўйилган. Бироқ лойиҳада репродуктив саломатлик нима, деган савол очиқ қолган. Кўриниб турибдики, қонун яна тор доирадаги мутахассислар учун ёзилган. Қонун моҳияти ҳақида оддий одамлар ўқиб, тушунадиган жумлалар бўлмаса, кутилган натижани бермайди. Қонун лойиҳасининг концепциясини қўллаб-қувватлайман. Аммо унинг тушунарли, ҳаммага тенг аҳамиятга эга бўлиши учун ҳали кўп ишланиши керак. Лойиҳада репродуктив саломатлик, репродуктив тизим ҳақида гап кетяпти. Репродукция сўзининг очиб берилиши ҳам анча-мунча тушунмовчиликларни бартараф этади, назаримда.\n— Тўғриси, кўпчилик қатори шахсан ўзим ҳам репродуктив саломатлик ҳақида аниқ бир тушунчага эга эмасман. Турли қарашлар, ҳар хил ёндашувлар бўлгани сабабли мазкур жумланинг асл мазмун-моҳиятини очиб бериш талаб этилади ва бу қонун лойиҳасида ифода этилиши тарафдориман. Биргина мисол — оилани режалаштириш, деган жумлада ориентация йўқолиб қолган. Бу ҳужжатда ҳар бир масала, ҳар битта жумла тўғри қўлланилиб, белгилаб берилиши керак. Ана шунда одамлар орасида тушунмовчилик, эътирозлар бўлмайди.\nИккинчидан, мазкур қонун лойиҳаси аҳоли саломатлигини сақлашга катта таъсир кўрсатувчи муҳим ҳужжат ҳисобланади. Партиямиз бир неча марта бундай қонун лойиҳасининг зарурати ҳақида таклиф билан чиққан. Шунинг учун уни қўллаб-қувватлаш тарафдориман.\nЯна бир гап. Қонун лойиҳасининг қабул қилиниши маблағ талаб қилмайди, деб айтилмоқда. Лекин соғлиқни сақлаш тизимида маблағ талаб қилмайдиган йўналиш деярли йўқ. Бу масалада қўшимча маблағ бўлмаса, қонун эртага қабул қилингани билан ишламайди, одамларга, оилаларга фойдаси тегмайди. Шу боис репродуктив саломатликни муҳофазалашнинг молиявий асослари қайси манбалар ҳисобидан ҳал этилиши бўйича ўйлаш, таклифлар бериш талаб этилади.\n— Қонун лойиҳасида давлат томонидан кафолатланган тиббий хизмат ҳажми, деган нарса аниқланмаган. Демак, репродуктив саломатлик соҳаси бепул тиббий хизмат сирасига кирмайди. Шунинг учун бюджетдан маблағ талаб қилмайди.\nВрач, мутахассис сифатида бир масалани айтишни жоиз, деб биламан. Икки тараф келишуви асосида сунъий уруғлантириш орқали дунёга келган боланинг ДНКси отага ёки онага тегишли бўлиши мумкин. Эртага ўша оилада ажралиш ёки бошқа кўнгилсиз ҳолат рўй берса, туғилган шахснинг ҳақ-ҳуқуқи нима бўлади?.. Шунинг учун қонунда чақалоқнинг ҳақ-ҳуқуқини кафолатлаш масаласи акс эттирилиши тарафдориман.\nРепродуктив саломатлик, деганда носоғлом оилалар ҳам тушунилади. Яъни, кетма-кет ногиронлиги бўлган фарзандни дунёга келтирган бўлса-да, туғилиш тўхтамайди. Врачларнинг тавсия ва кўрсатмаларига қулоқ тутмайдиганлар ҳам кўп. Носоғлом бола дунёга келишини олдиндан билса-да, зарурий муолажаларни олмайдиган ота-оналарга таъсир чоралари кўрилиши керак, деб ўйлайман. Эҳтимол, бу масала бошқа меъёрий ҳужжатда назарда тутилар. Яъни, носоғлом бола туғилишини била туриб, унинг олдини олмаслик умуминсоний қадриятларга ҳам тўғри келмайди. Мана шу масала ҳақида ҳам ўйлаб кўриш зарур. Зотан, бу ҳам репродуктив саломатлик саналади.


Қозоғистонда ўзбек гази камайди\nЎзбекистон Қозоғистоннинг жанубий минтақаларига етказиб берилаётган табиий газ миқдорини камайтирди.\nБу ҳақда Gazeta.kz сайти Жанубий Қозоғистон ҳокими ўринбосари Берик Оспановга таянган ҳолда хабар тарқатди.\nОспановнинг билдиришича, бир ҳафтадан буён Ўзбекистондан табиий газ деярли келмай қолгани оқибатида вилоятда газ таъминоти масаласида оғир вазият юзага чиққан¸ хусусан саноат корхоналари танг аҳволда қолган.\nОспановга кўра, имконияти бўлган маҳаллий корхоналар ўз фаолиятини давом эттириш мақсадида қорамой билан ишлашга ўтмоқдалар.\nЭкспертлар фикрича, ҳаво ҳароратининг кескин совуб кетиши ҳамда мамлакат ичкарисида газга бўлган эҳтиёжнинг ортиши муносабати билан Ўзбекистон қўшни давлатга етаказиб бераётган газ миқдорини камайтирган.


ТАШАББУС: БОЛАЛАРНИ КАРИЕСДАН САҚЛАЙМИЗ | Янгиликлар | Андижон вилояти ҳокимлиги расмий портали\nБош саҳифа / Янгиликлар / ТАШАББУС: БОЛАЛАРНИ КАРИЕСДАН САҚЛАЙМИЗ\nФарзандингизни тиббий кўрикдан ўтказиб турасизми? Тишларининг соғломлигига ишонасизми? Албатта бу саволларга бирдан барча ота-она ҳам “ҳа”, дея жавоб бериши қийин. Ўзбекистон “Адолат” СДПнинг “Соғлом турмуш тарзи йўлида бирлашайлик” лойиҳаси айни шу муаммонинг олдини олишга қаратилган. Бу борада вилоят партия кенгаши ташаббуси билан тузилган ишчи гуруҳи ўз фаолиятини бошлади.\nМаҳаллий кенгаш депутатлари, партия фаоллари ва соҳа вакиллари иштирокидагидавра сухбатида болаларни тиш кариесидан сақлашхусусида сўз юритилди. Тиббий хизмат сифатини ошириш, стоматологик касалликларни олдини олиш ҳамда профилактик тадбирларни кўзда тутувчи дастурлар ижросига эътибор қаратилди. Вилоятда амалга оширилаётган ишларни ўрганиш натижаларидан келиб чиқиб ишчи гуруҳнинг дастлабки хулосалари эшитилди.\n- Лойиҳани қўллаб-қувватлаймиз,-дейди Андижон давлат тиббиёт институтистоматология кафедарси мудири Рустамжон Райимжонов.- Кариесдан сақланиш учун болаларда биринчи навбатда тиббий маданиятни шакллантириш лозим. Бу биргина тиббиёт ходимларининг иши эмас. Келажагимиз эгаларига соғлом ҳаёт кечириш аввало ўзимизга боғлиқлигини тушунтириб бориш лозим.\nДавра суҳбати иштирокчилари қўйилаётган вазифанинг долзарб аҳамиятга эга эканлигини эътироф этдилар. Жойларда тарғибот тадбирларини ташкил этиш баробарида жамоатчилик назоратини амалга оширишликка келишиб олинди.\nОхирги ўзгариш: 26/09/2018 09:46\tКўрилганлиги: 612


Яқин инсонингизга тасалли беришни биласизми? • NeMolchi.uz\nBosh sahifa Jabrlanganlarga maslahat Яқин инсонингизга тасалли беришни биласизми?\nЯқин инсонингизга тасалли беришни биласизми?\n28.08.2021 Teen comforting hes sad friend in the night sitting on a couch in the living room at home\nЯқинимиз дард чекаётганда, уни ҳар томонлама қўллаб-қувватлашга ҳаракат қиламиз. Вазиятга бошқача қараб кўришни таклиф этамиз, маслаҳатлар берамиз, ўзимизча чалғитишга интиламиз. Лекин баъзи бир ҳаракатларимиз ёрдам беришнинг ўрнига ногаҳон оғриқ бериши мумкин. Қадрли инсонларимизга тасалли бераётганда нималарни ёдда тутишимиз керак?\n«Турмуш ўртоғининг вафотидан кейин дугонам тушкунликка тушди. – дейди фойдаланувчиларимиздан бири. — У ҳам руҳан, ҳам моддий томонлама умр йўлдошига жуда боғланиб қолган эди. Раҳмим келганидан, зудлик билан иш топиб беришга аҳд қилдим. Янги машғулот дардларни унутишга, яшаш учун пул топишга ёрдам беришига ишончим комил эди. Лекин дугонам умуман таклифларимни қабул қилгани йўқ». Нимага бундай бўлди?\nЛуисвилл университети тадқиқотчилари кимнидир тинчлантирмоқчи бўлган инсонларни икки гуруҳга бўлишади. Бирлари муаммони ҳал қилиш учун аниқ чораларни таклиф этади, иккинчиси эса индамай дардга шерик бўлади ва “ҳаммаси ўтиб кетади” дея юпатади. Ушбу икки йўл ҳам одамларга ёрдам бериши мумкин. Фақат қайси бир усулни қўллашни гоҳида билмай қоламиз. Натижада юпатмоқчи бўлган инсонимиз бизни нотўғри тушунади, биз кўмакчи бўлишнинг ўрнига бузғунчи бўлиб қолишимиз ҳеч гап эмас. Ниятимиз яхшилигига шубҳа қилмаслигимиз мумкин, лекин натижага эриша олмаймиз.\nНимани ҳисобга олиш керак?\nУшбу инсонни қанчалик яхши биласиз ва унинг муаммосини чуқур тушунасизми;\nФеъл-атворидан етарлича хабардормисиз;\nУ муаммосини мустақил ҳал қила оладими;\nЧекаётган дардларининг асл сабаблари қандай;\nАтрофдан ёрдам қабул қилиш қобилияти кўп ҳолларда инсоннинг ўзига бўлган ишончига боғлиқ. Масалан, ўзига ишонадиган одамлар таклифларингизга кўниши қийин. Шунинг учун улар билан ишлашда қатъиятлироқ бўлинг. Ўзига ишончи камлар эса воқеа-ҳодисаларни сиз билан бирга таҳлил қилишга мойил бўлади. Ёрдам қўлингизни ҳам қайтармайди.\nБундай инсонларга кўмак бериш осон. Уларнинг олдида бўлсангиз кифоя. Биргаликда муаммони тез ҳал қиласиз.\nЎзга инсоннинг эҳтиёжларини англаб олиш учун бир-икки соат етарли эмас. Кимнидир яхшилаб ўрганишга маълум вақт керак бўлади. Баъзилар энг қийин даврда фақат ёлғизликни истайди, яна бошқаси ўз яқини елкасига суянишга эҳтиёж сезади.\nПсихологлар энг мураккаб даврда бировга чин дилдан ёрдам бермоқчи бўлган инсонларга қуйидагиларни тавсия қилади:\nГоҳида мингта сўздан кўра, шунчаки дийдор онлари инсонни тинчлантиради. Шундай экан, яқинингиз бошига мушкул иш тушдими, ундан асло узоқлашмай, огоҳ бўлиб туринг.\nКўпчилик одамлар бор дардини тўкиб сололмайди. Сиз эса сабрли бўлинг ва яқинингиз мулоқотга тайёр бўлганда, уни диққат билан тингланг. Баҳо беришга, муносабат билдиришга ошиқманг. Суҳбатдошингиз бор дардини тўкиб солсин. Бу тушкунликдан чиқишнинг илк йўли.\nҲар кимнинг ўз нуқтаи назари бор. Кимнидир овутишда шошмай туринг. Агар унга ёқмайдиган таклифни бериб қолсангиз, дарди янада чуқурлашишига сабаб бўлишингиз мумкин. Сизнинг самарали таклифингиз унга албатта қўл келади, фақат айни дамда эмас. Ўткир тушкунлик даврининг ўтиб кетишини кутинг.\nАввало бутун маълумотга эгамисиз, шунга аниқлик киритинг. Ўзимизга яқин инсонлар бўлишса-да, барибир ҳиссиётларимиз турлича. Шунинг учун ҳеч қачон мажбурламанг. Акс ҳолда одамни ўзингиздан узоқлаштирганингиз қолади.\nКўтаринки кайфиятни сақлаб қолинг\nУнутманг, сиз яқин инсонингиз кайфиятини кўтариб туришингиз керак. Бунинг учун эса ўзингиз дардга енгилмаслигингиз зарур. Муаммо сизни ўз домига тортиб кетишига йўл қўйманг. Худди шифокорга ўхшаб иш тутинг. Ташқи томонлама куюнчак инсон бўлсангиз ҳам, ичингизда совуққонликни сақлаб қолинг. Дардкашга қўшилиб дард чекиб ўтираверсангиз, ҳеч нарсага эриша олмайсиз.